Cara Tanam Nanas MD2 Di Rumah

Terdapat pelbagai jenis nanas yang boleh ditanam. Di dalam artikel ini kami akan menceritakan berkenaan cara tanam nanas jenis MD2 yang anda boleh lakukan dilakukan di rumah.

Pengenalan
Kengunaan dan nilai pemakanan
Nanas Varieti MD2
Cuaca
Pembiakan
Penghasilan buah dan Hasil
Jarak dan Pemangkasan
Tanah
Penanaman Benih Nanas MD2
Penjagaan nanas di rumah

Nanas (Ananas comosus var. comosus) merupakan salah satu jenis buah yang paling banyak dihasilkan, di mana nanas berada di pilihan ketiga dalam penghasilan dunia selepas manga dan pisang. Nanas menjadi pilihan utama ditanam untuk memenuhi keperluan nutrisi dan penting untuk penghasilan buah segar.

Kegunaan dan nilai pemakanan

Nanas selalunya digunakan untuk segar, jus, pengeringan, digunakan dalam hidangan untuk dimasak dan sebagai pencuci mulut. Buah nanas ini mempunyai sumber yang baik daripada kalium, vitamin C dan vitamin A.

Terdapat banyak jenis nanas, namun semakin banyak varieti buah segar yang biasa dijual di Malaysia termasuk MD2

Varieti MD2 ini selalunya biasa dijual di kedai runcit dan pasaraya di seluruh Malaysia. Secara amnya, daun terletak sekitar 3 kaki panjang (0.9 m), berat buah antara 1.3 – 1.8 kg dan mempunyai isi berwarna kuning. Buah adalah berbentuk cylindrical dan mempunyai kandungan gula yang tinggi, rendah kandungan asid dan kandungan vitamin C yang tinggi.

Musim sejuk. Nanas MD2 tidak dapat bertahan dengan suhu di bawah -2.0 ° C, dan suhu di bawah 15.5 ° C dan ke atas 32 ° C kerana keadaan ini boleh melambatkan pertumbuhan pokok. Dengan itu, suhu optimum untuk pertumbuhan yang baik adalah antara 20-30 ° C.

Ini adalah kerana, suhu yang terlalu sejuk akan menyebabkan kecederaan dingin (chilling injury) pada anak pokok. Selalunya daun muda bertukar warna putih atau merah, pokok seakan terbakar (scorch) dan isi buah akan mereput dan membusuk.

Musim kemarau. Nanas MD2 juga tidak dapat hidup dengan cuaca yang yang terlampau kering dan panas. Ini adalah kerana, keadaan ini akan menganggu pertumbuhan pokok dan mengurangkan pengeluaran buah.

Nanas biasanya dibiak melalui pokok asal (mother plant). Terdapat empat jenis kaedah pembiakan nanas MD2 adalah melalui jambul, sulur tangkai, dan sulur angin, sulur tanah.

Penghasilan buah dan hasil

Dari penanaman sehingga tuaian, buah akan dihasilkan dari 14 hingga 16 bulan.

Untuk pertumbuhan nanas yang baik adalah dengan menanam di kawasan yang mempunyai cahaya matahari yang penuh. Dengan itu, pilih kawasan yang mempunyai sekurang-kurangnya 5 kaki (1.5 m) jauh daripada pokok, bangunan dan struktur lain di mana teduhan minimum berlaku.

Jarak antara induvidu nanas antara dari 21 – 91 cm. Secara umum, jarak yang lebih luas di kalangan pokok akan menghasilkan pengeluaran buah yang lebih besar.

Untuk menggalakkan penghasilan buah yang cepat dan pengingkatan saiz buah, anda perlu membuang semua jenis sulur semasa pertumbuhan pokok.

Nanas MD2 hidup subur dalam keadaan tanah berpasir dan berlempung (loam) dan tanah yang mempunyai sistem saliran air yang baik.

Cara Tanam Benih Nanas MD2

Cara tanam yang betul adalah salah satu langkah yang paling penting untuk menghasilkan nanas MD2 yang berkualiti.

1. Pemilihan Tempat Penanaman

Secara amnya, nanas perlu ditanam di bawah sinaran matahari yang penuh untuk pertumbuhan dan pengeluaran buah yang terbaik.

Pilih tempat yang jauh dari pokok besar dan struktur bangunan lain.

Pilih tempat yang tidak banjir selepas hujan.

2. Tanam di Dalam Tanah Berpasir

Jika anda mempunyai tanah yang berpasir, buatkan lubang yang besar untuk menguraikan tanah untuk memudahkan pertumbuhan akar di dalam tanah.

3. Ditanam di dalam Bekas

Tumbuhan nanas juga boleh diadaptasi untuk ditanam di dalam bekas.

Pilih bekas yang mempunyai saiz antara 11-hingga 26-liter dan lubang pengairan.

Semakin besar bekas tanaman digunakan, semakin besar potensi untuk mendapat pertumbuhan pokok yang besar dan buah yang besar.

Pastikan bekas yang digunakan mempunyai sistem pengairan yang baik dan mempunyai kedalaman lebih satu inci (2.5 cm).

Penjagaan Nanas di Rumah di Rumah

Aplikasi melalui tanah. Campuran baja campuran yang mengandungi 6 hingga 10% nitrogen (N), 6 hingga 10% fosforus (P), 6 hingga 10% kalium (K), dan 4 hingga 6% Magnesium (mg) memberi hasil yang memuaskan dengan (Jadual 2). Pokok perlu diletakkan sebanyak 29-30 g per pokok setiap 4 minggu untuk meningkatkan pertumbuhan pokok (Jadual 2).

Sungkupan perlu dilakukan untuk mengekalkan kelembapan tanah, mengurangkan masalah rumpai dan memperbaiki struktur tanah.

Sungkupan boleh dilakukan dengan meletakkan 7.6 – 15 cm dari pangkal pokok.

Pemancang diperlukan jika buah yang terhasil adalah berat dan menyebabkan tangkai menjadi bengkok ataupun pecah. Ini akan menyebabkan sebelah buah akan menjadi sunburn dan perlahan-lahan pembentukan buah adalah tidak normal.

Kajian menunjukkan bahawa anak pokok nanas yang besar berpontensi untuk menghasilkan buah yang besar. Membuang sulur yang ada pada pokok akan meningkatkan kadar pertumbuhan nanas dan mengurangkan masa untuk menjadi cukup besar untuk mendorong berbunga dan menghasilkan buah yang besar.

Saiz pertumbuhan nanas yang sesuai untuk diransang penghasilan pendebungaannya adalah antara 8 hingga ke 9 bulan selepas hari penanaman. Dengan itu, penggunaan hormone seperti ethrel adalah galakkan. Pastikan bancuhan hormon tersebut disembur pada bahagian tengah-tengah daun dengan kadar 50-100 ml per pokok.

Koya (mealybug). Koya menyerang bahagian daun dan sistem akar tumbuhan nanas dan boleh menyebabkan sistem pokok nanas akan lemah dengan mengurangkan penghasilan buah. Kawalan semut adalah salah satu kaedah untuk mengurangkan serangan koya.

Contoh serangan penyakit yang selalu ditemui pada anak pokok nanas adalah dari Phytophthora dan spesies Pythium yang menyerang dan memusnahkan akar sistem.

Kawalan utama adalah untuk digunakan adalah menggunakan bahan tanaman bebas penyakit dan elakkan kelembapan tanah yang berlebihan.

Serangan penyakit ini yang berterusan akan menyebabkan anak pokok mereput dan boleh merebak melalui dan menjangkiti buah.

Serangan haiwan perosak seperti tupai selalu ditemui apabila di tanam di rumah.

Untuk Langkah pencegahan ini, tutup buah dengan kertas atau surat khabar.

Menuai, Penebangan dan Storan

Buah nanas MD2 boleh dituai apabila 1/3 hingga 2/3 kulitnya berubah dari warna hijau ke kehijuaun kuning.

Sebagai alternatif, buah boleh dituai pada peringkat akhir warna hijau pada buah.

Buah yang telah dituai boleh di simpan pada suhu bilik (26 – 28 °C) sebelum penyejukbekuan.

Secara umumnya, apabila ia sudah masak, buah boleh disimpan dalam peti sejuk selama seminggu.

Diharap artikel cara tanam nanas jenis MD2 ini dapat membantu penanaman anda di rumah

Beli Kultur Tisu Nanas MD2 di SINI untuk penanaman Nanas

Cara Tanam pokok lain yang anda perlu tahu:


Cara untuk melembutkan daging yang perlu anda tahu

Raya Aidiladha semakin tiba. Ibadah korban yang sinonim dengan perayaan Aidiladha juga bakal dijalankan. Tahukah anda, terdapat perkaitan diantara adab penyembelihan haiwan dan sains disebaliknya? Artikel ini akan mengupas serba sedikit mengenai adab penyembelihan dan sainsnya, fasa rigor mortis dan tips mendapatkan daging yang lembut.

Tidak menajamkan pisau dihadapan haiwan yang akan disembelih.Tidak menyembelih haiwan dihadapan haiwan-haiwan yang akan disembelih.Tidak membawa haiwan ke tempat penyembelihan dengan kasar.Memilih cara yang paling mudah dan paling kurang menimbulkan kesakitan.

Islam adalah agama yang mengajak untuk berbuat ihsan sesama makhluk termasuklah kepada haiwan. Apabila adab adab ini dapat diamalkan, haiwan sembelihan tidak akan berada dalam keadaan tertunggu-tunggu, tidak selesa dan ketakutan.

Terdapat dua aspek utama yang berkaitan dengan kualiti daging; kualiti nutrisi dan kualiti daging apabila dimakan. Kualiti nutrisi bersifat objektif dan boleh diukur manakala kualiti daging apabila dimakan pula agak rumit untuk diukur kerana berkaitan dengan rasa (flavour), juiciness, kelembutan (tenderness) dan warna. Ia nya sukar diukur kerana bersifat subjektif dan berbeza mengikut persepsi individu.

Perubahan Post-Mortem berlaku apabila otot berubah menjadi daging dan seterusnya memberi kesan kepada kualiti daging. Selepas haiwan disembelih, glycogen dalam otot bertukar menjadi asid laktik yang menyebabkan penurunan nilai pH daripada pH 6.8-7.3 kepada pH 5.4-5.8 diperingkat rigor mortis. Glycogen ialah glukos yang belum diperlukan oleh badan dan disimpan di hati atau otot.

Sekiranya haiwan sembelihan berada dalam keadaan stress sama ada dikasari sebelum disembelih atau bergaduh sesama sendiri sebelum sembelih, glycogen otot akan dirembes kedalam aliran darah. Apabila disembelih, glycogen didalam darah akan bertukar menjadi asid laktik ketika badan haiwan yang telah disembelih itu masih panas. Asiditi yang agak tinggi boleh mengakibatkan struktur otot haiwan terganggu dan rosak sebelum waktunya. Daging yang terhasil akibat ini adalah daging yang dikenali sebagai PSE meat iaitu Pale (pucat warna), Soft (lembut), dan Exudative (sentiasa berair). Daging juga hilang keupayaan untuk mengekalkan kandungan air didalam nya (loss water binding capacity).

Bagi haiwan yang sentiasa terdedah dengan stress dan diet yang tidak mencukupi, paras glycogen dalam otot akan kurang akibat daripada tidak cukup tenaga. Seterusnya, ia mengakibatkan kurangnya pertukaran glycogen kepada asid laktik selepas disembelih. Daging yang terhasil mempunyai nilai pH yang kearah neutral iaitu melebihi pH 6.0 dan daging akan mudah rosak. Hai ini terjadi kerana asiditi yang rendah menyebabkan bakteria lebih mudah untuk hidup dan membiak. Kualiti daging yang terhasil daripada situasi ini adalah daging yang dikategorikan sebagai DFD meat iaitu Dark (berwarna gelap) , Firm (tekstur pejal) dan Dry (kering).

Selepas haiwan disembelih, kesemua glycogen dalam tisu otot akan bertukar menjadi asid laktik sehingga habis. Sebaik sahaja glycogen habis, rigor mortis akan bermula dan daging akan menjadi keras dan kaku. Punca daging menjadi kaku adalah kerana kontraksi diantara fiber-fiber otot.

Apabila daging dimasak sejurus selepas disembelih dan dilapah (masih dalam fasa rigor), berkemungkinan daging tersebut akan menjadi liat dan sangat keras. Kondisi ini boleh dielakkan sekiranya daging dibiarkan melalui fasa “aging” atau “ripening” iaitu dengan cara menyimpan daging dengan cara menggantung daging sehingga fasa rigor selesai.

Fasa rigor akan lengkap di antara 12-24 jam bergantung kepada suhu aging dan ripening.

Sekiranya tidak cukup masa untuk menyelesaikan fasa rigor ini, daging perlu dimasak lama untuk melembutkan ia. Tetapi akan ada berlaku kehilangan nutrien akibat terdedah lama dengan suhu panas ketika masak.

Jika dibandingkan umur haiwan ketika disembelih, haiwan yang muda akan lebih cepat selesai fasa rigor berbanding dengan haiwan yang lebih tua. Haiwan yang lebih tua mempunyai tisu penghubung dalam otot yang tinggi berbanding haiwan yang muda. Cara untuk memasak daging haiwan yang tua ialah dengan cara memanjangkan masa memasak serta penggunaan suhu yang rendah. Ia dapat melembutkan tekstur daging. Teknik ini dipanggil hydrolisis.

Kesimpulannya, haiwan perlu berada dalam keadaan yang sihat dan kurang stress sepanjang masa dan sebelum disembelih untuk menghasilkan kualiti daging yang diinginkan. Apabila selesai disembelih dan dilapah, biarkan daging berehat dan melalui proses aging atau ripening sehingga fasa rigor mortis selesai untuk mengelakkan daging menjadi liat dan keras. Cara memasak daging adalah disyorkan untuk menggunakan suhu yang rendah dan memanjangkan masa memasak untuk mendapatkan daging yang lembut.


Gaslighting: Dipaksa mempercayai sesuatu perkara tanpa sedar

Terma “gaslighting” diambil daripada sebuah filem tahun 1944 yang bertajuk “Gaslight”. Filem ini menceritakan tentang seorang penyanyi opera, Paula, dan suaminya, Gregory, yang baru dikahwini hanya selepas dua minggu berkenalan. Selepas berkahwin, Gregory melakukan pelbagai cara untuk meyakinkan Paula bahawa dirinya tidak waras dan perlu dihantar ke institut pemulihan supaya dia boleh melaksanakan rancangannya untuk mencuri barang-barang di rumah Paula.

Salah satu cara yang dilakukan ialah membesarkan dan mengecilkan lampu “gaslight” di rumah mereka dan menafikan perkara itu berlaku apabila Paula mengungkit kejadian tersebut dan mengatakan yang itu hanya imaginasi Paula. Akibat daripada itu, Paula, mulai mempersoalkan realiti hidupnya dan mula mempercayai segala yang dikatakan oleh Gregory.

Gaslighting merujuk kepada sebuah penderaan psikologi yang dilakukan terhadap individu tertentu dengan tujuan mengganggu penilaian realiti dan kewarasan akal seseorang. Individu yang melakukan gaslighting dikenali sebagai gaslighter. Gaslighting boleh terjadi dalam mana-mana hubungan interpersonal termasuklah hubungan antara ibubapa dan anak-anak, majikan dan pekerja mahupun antara kawan-kawan.

Namun, ia lebih kerap berlaku dalam pasangan yang bercinta, sama ada sudah berkahwin atau belum. Mangsa gaslighting selalunya akan berasa keliru, resah, dan defensive. Gaslighting berlaku dipercayai kerana seorang gaslighter mahu menjadi lebih berkuasa dan mengawal mangsa mereka. Ini adalah salah satu faktor gaslighting berlaku dalam sebuah persekitaran yang mempunyai ketidakseimbangan kuasa (power imbalance).

Artikel ini akan menyentuh tentang helah-helah yang mungkin digunakan oleh seorang gaslighter dan tanda-tanda anda adalah mangsa gaslighting. Turut disertakan sumber-sumber yang anda boleh gunakan sekiranya anda merasakan anda atau kenalan adalah mangsa gaslighting.

Helah dan tipu daya dalam gaslighting

Antara helah dan tipu daya yang dilakukan oleh seorang gaslighter:

Menipu secara terang-terangan, berterusan dan berulang kali untuk menggoyahkan kepercayaan mangsa.Merendahkan atau menafikan perasaan mangsa dan menuduh mangsa terlalu sensitif atau memberi reaksi yang berlebihan (overreact)Membuat atau mengatakan sesuatu tetapi menafikannya apabila mangsa mempersoalkan hal tersebut, walaupun mempunyai bukti. Contohnya, gaslighter dan mangsa pernah keluar dan menonton filem bersama-sama. Namun, gaslighter menafikan pernah melakukan hal tersebut dan mungkin menuduh mangsa pergi dengan individu lain.Mempersoalkan memori mangsa dengan mengatakan “Betul ke? Entah-entah mimpi je tu.” atau yang sama dengannyaApabila mangsa cuba berbincang dengan mereka, gaslighter akan menukar topik perbincangan, dan mempersoalkan kredibiliti mangsaMenggunakan stereotaip untuk memanipulasi mangsa. Sebagai contoh, mengatakan kepada seorang wanita bahawa mereka tidak rasional, tidak waras atau terlalu emosi apabila mereka cuba meminta bantuan akibat didera.Perbuatan dan percakapan mereka bercanggah. Lebih baik untuk fokus kepada perbuatan mereka kerana percakapan mereka selalunya tidak boleh dipercayai.Kadang-kadang, seorang gaslighter akan memuji atau memberi kata-kata positif kepada mangsa untuk membuatkan mangsa keliru dan berfikir “Tak adalah jahat sangat dia ni. Dia puji jugak aku. Mungkin hari tu dia letih” dan sewaktu dengannya.Menuduh mangsa menipu atau curang, sedangkan mereka yang melakukan perkara-perkara tersebut. Helah ini dilakukan untuk menjadikan mangsa defensive dan cuba mempertahankan diri. Apabila ini berlaku, perhatian mangsa akan lebih tertumpu kepada mempertahankan diri dan bukan perbuatan gaslighter yang sebenar.Mereka akan cuba mempengaruhi pemikiran dan menggoyahkan keyakinan mangsa dengan mengatakan semua orang tidak mempercayai mangsa. Contohnya dengan berkata “Anak kau pun tak percaya dengan kau!”. Selalunya, orang yang disebut, dalam contoh ini si anak, tidak pernah mengatakan perkara tersebut.Gasligther mendakwa mangsa tidak waras dan menyebarkannya kepada orang lain. Taktik ini amat berkesan kerana perbuatan ini bersifat “dismissive” di mana mangsa tidak mempunyai ruang untuk mempertahankan diri. Hal ini boleh menghilangkan kepercayaan orang di sekeliling mangsa akibat dakwaan gaslighter, termasuklah apabila mangsa mendakwa didera.Memberitahu anda bahawa semua orang di sekeliling anda adalah penipu supaya keyakinan dan kepercayaan anda tergoyah seterusnya hanya bergantung kepada gaslighter.

Tanda-tanda anda merupakan mangsa gaslighting:

Semakin lama anda berada dalam hubungan tersebut, anda menjadi semakin susah untuk membuat apa-apa keputusan.Kerap merasakan anda terlalu sensitif dan mempersoalkan sekiranya respons anda kepada pasangananda adalah keterlaluanAnda semakin kurang bersosial dan mengasingkan diri daripada keluarga dan kawan-kawan.Antara sebab anda kurang bersosial untuk mengelak daripada bercakap tentang pasangan anda.Kadangkala anda akan terpaksa menipu untuk mengelak daripada membuat alasan atas sikap pasangan anda.Kerap meminta maaf kepada pasangan dan menyalahkan diri anda sekiranya terjadi apa-apa masalah atau insidenMempertahankan perbuatan dera pasangan anda sekiranya ada yang mempersoalkan sikap mereka Hilang keseronokan dalam melakukan sesuatu yang anda sukaMerasakan ada sesuatu yang tidak kena dengan hubungan anda namun tidak mampu mengenal pasti apa-apa yang tidak normalSelalu resah dan menjadi orang yang kurang keyakinan diri berbanding diri anda yang lalu.Langkah yang patut diambil sekiranya anda mangsa gaslightingSekiranya anda merasakan anda ialah mangsa kepada penderaan ini, ketahuilah anda tidak berseorangan.

Antara pilihan yang boleh anda dilakukan sekiranya anda adalah mangsa penderaan gaslighting di Malaysia, adalah:

One Stop Crisis Centers (OSCC) di bahagian kecemasan hospital kerajaan. Anda boleh melaporkan sebarang kecederaan fizikal akibat daripada pasangan anda dan mengumpul bukti medikal.Hubungi Pertubuhan Pertolongan Wanita atau Women’s Aid Organization (WAO) di hotline mereka di +603 7956 3488 atau SMS/WhatsApp TINA +6018 988 8058. Kedua-dua nombor ini dibuka 24 jam. Anda boleh juga melayari laman web mereka di https://wao.org.my/ untuk mengetahui maklumat-maklumat lanjut.Talian Nur 15999. Anda boleh melaporkan sebarang kes penderaan domestik dan social, termasuk penderaan kanak-kanak. Talian ini juga dibuka 24 jam.

Getting Help for Domestic Violence in Malaysia. (n.d.). Retrieved July 26, 2020Huizen, J. (2020, July 14). What is Gaslighting? Retrieved July 25, 2020, from Morris, S. Y. (2017, March 23). How to Recognize Gaslighting and Get Help. Retrieved July 25, 2020, from S., M. (2020, April 15). Here’s how domestic abuse victims can report their abuser in Malaysia.Sarkis, S. A. (2017, January 22). 11 Warning Signs of Gaslighting. Retrieved July 25, 2020, from Sweet, P. L. (2019). The Sociology of Gaslighting. American Sociological Review, 84(5), 851-875.


Toxic Positivity. Sikap Positif yang merosakkan diri dan orang lain

Mungkin anda pernah berada dalam situasi di mana anda sangat sedih dan stres, dan hendak mengadu kepada seseorang. Anda membuat keputusan untuk bersembang dan meluahkan perasaan kepada kawan. Anda bercerita dari pagi terbangun lambat, terlepas bas, seterusnya dimarahi bos di tempat kerja. Selepas itu, apabila hendak membuat kerja, rupa-rupanya dokumen penting yang anda perlukan tertinggal di rumah.

Setelah menceritakan segala-galanya, respons rakan anda ialah, “Kau kena fikir positif. Sekurang- kurangnya, bos tak pecat kau!” atau “Kau ni negatif sangat ni. Sebab tu benda tak baik sahaja selalu datang dekat kau”. Tidak kurang juga yang mengatakan “Aku pun pernah kena lagi teruk dari kau. Tapi elok je aku. Kalau aku boleh, kau pun boleh! Positif!”. Bayangkan apakah perasaan anda ketika itu? Saya yakin kebanyakan berasa semakin geram dan sedih, dan mungkin juga ada yang menyalahkan diri sendiri dan malu. Pada masa yang sama, sama ada anda sedar atau tidak, mungkin respons-respons itulah yang anda berikan apabila rakan anda meluahkan perasaan mereka. Ini adalah contoh positiviti yang tidak baik (toxic positivity).

Apa itu toxic positivity dan apakah kesannya?

Toxic positivity berlaku apabila seseorang itu menyarankan untuk sentiasa berfikiran positif, bahkan secara berlebihan kepada apa jua situasi yang berlaku sama ada kepada diri sendiri atau orang lain. Positiviti yang berlebihan adalah tidak bagus kerana kita sebenarnya mengelak daripada menghadapi masalah yang sebenar. Setiap situasi yang berlaku, kita tetap mengatakan kepada diri atau orang lain “Kena positif!”, “Tak ada apa-apa pun ni”, atau “Semua okay sahaja. Tak perlu marah atau menangis. Hidup mesti diteruskan!”.

Respons-respons ini bukanlah seratus peratus tidak benar. Namun, sekiranya seseorang yang sedang penuh dengan emosi marah, sedih, stres dan sebagainya meluahkan perasaan dan emosi kepada kita, dan contoh respons-respons yang diberikan tadi adalah jawapan kita kepada mereka, tanpa sedar, kita telah menafikan emosi mereka. Seolah-olah emosi dan perasaan mereka itu bukan sebahagian daripada kemanusiaan mereka. Secara tidak langsung, kita menjadi penyebab mereka menyalahkan diri atau emosi dan perasaan sendiri, seterusnya memandang rendah kepada diri mereka.

Toxic positivity membuatkan kita meletakkan dalam pemikiran kita untuk sentiasa ceria dan gembira sepanjang masa. Situasi ini adalah mustahil dan tidak logik kerana sebagai manusia, kita mempunyai emosi dan perasaan yang berbeza-beza. Ada masa kita akan sedih. Ada masa kita akan gembira. Ada masa kita rasa marah, dan ada masa kita rasa kecewa. Semua ini adalah perasaan dan emosi yang sah, yang sememangnya manusia akan rasa. Jadi, untuk mengharapkan atau menyuruh manusia untuk gembira sepanjang masa adalah mustahil. Sentiasa memendamkan perasaan (supressing emotions) boleh membawa

kepada kesan-kesan negatif lain. Beberapa kajian yang dijalankan berkaitan dengan supressed emotions telah menunjukkan bahawa memendam perasaan boleh menyebabkan kesan seperti degupan jantung yang laju, makan secara berlebihan, dan juga keletihan yang berlebihan di tempat kerja. Keletihan ini adalah akibat daripada emotional dissonance, iaitu perbezaan dalam reaksi dan emosi yang anda tunjukkan secara luaran berbanding perasaan dan emosi anda yang sebenar.

Apabila kita berfikiran positif secara berlebihan dan secara tidak langsung menggalakkan orang di sekeliling kita untuk melakukan perkara yang sama, kita membawa mesej bahawa apa-apa emosi selain gembira adalah tidak dialu-alukan. Secara tidak langsung, kita membuatkan orang lain merasa serba salah untuk mencari dan menggunakan sumber seperti kaunseling atau terapi. Mereka akan terasa berat hati dan malu serta khuatir akan dipandang sebagai lemah atau sensitif. Tanpa kita sedar, niat untuk menjadikan persekitaran kita lebih positif akan mengundang lebih banyak keburukan.

Jadi, apa patut saya buat untuk mengelakkan toxic positivity?

1. Mendengar dan Memberi Sepenuh perhatian

Apabila ada dalam kalangan rakan atau keluarga kita datang ingin mengadu tentang sesuatu, perkara pertama yang sepatutnya kita lakukan ialah mendengar dan berikan perhatian. Tinggalkan sebentar apa-apa yang kita lakukan, seperti telefon pintar, dan fokus kepada cerita yang mahu dikongsikan. Selalunya mereka tidak mengharapkan jalan penyelesaian, sebaliknya hanya telinga untuk mendengar cerita dan keluhan mereka.

Mungkin kecewa atau marah dengan kejadian di tempat kerja, mungkin sedih kerana makanan kegemaran mereka di kedai sudah habis sebelum mereka sempat keluar berehat dan sebagainya. Dari sekecil-kecil peristiwa, ke sebesar-besar masalah, luangkanlah masa kita sebentar, duduk di sebelah mereka dan fokus untuk mendengar. Walaupun kita tidak mempunyai penyelesaian kepada masalah mereka, sekurang-kurangnya kita memberi sepenuh perhatian kepada mereka dan mereka boleh mengelak daripada memendam perasaan.

2. Elakkan dari menghakimi

Elakkan daripada cuba menghakimi seterusnya menyalahkan mereka atas apa-apa yang telah berlaku. Mereka memerlukan seseorang untuk mendengar kekecewaan mereka, dan menyalahkan mereka akan menambah lagi bebanan perasaan mereka. Tidak salah untuk mempunyai pendapat yang berbeza dengan rakan-rakan yang sedang berkongsi cerita, tetapi lihat pada situasi dan elakkan bertikam lidah. Lebih-lebih lagi, apabila manusia berada dalam keadaan emosi yang tidak stabil, akan mengundang perbuatan dan percakapan yang tidak baik dan besar kemungkinan akan disesali kemudian.

Perkara-perkara ini nampak seperti kecil, namun, lama-kelamaan bebanan perasaan mereka yang tidak diluahkan mungkin akan memberi ruang kepada masalah-masalah psikologi yang lain seperti stres berlebihan, keresahan (anxiety) dan kemurungan (depression)

Berfikiran positif: Salah atau tidak?

Berdasarkan perbincangan yang telah dikongsikan tadi, ingin ditegaskan bahawa berfikiran positif adalah tidak salah. Ada masa yang memerlukan kita berfikiran positif agar kita boleh fokus dan teruskan kehidupan dan aktiviti yang sedang kita lakukan. Lain pula ceritanya apabila kita berfikiran positif yang berlebihan, kita akan cenderung untuk mengabaikan kesedihan, kemarahan dan ketidakpuasan hati kita, dan hanya memendam perasaan jauh ke dalam diri.

Kita menafikan perasaan dan emosi sedih, kecewa atau marah yang kita rasa, sekaligus tidak memberikan ruang dan peluang kepada diri untuk memproses kejadian yang berlaku dan perasaan kita pada ketika itu. Seseorang manusia itu adakalanya memerlukan masa untuk menerima sesuatu peristiwa yang terjadi sebelum dia boleh meneruskan kehidupannya dengan motivasi dan perasaan yang lebih positif.

Kerap memendam perasaan akan membawa kesan sebaliknya kerana badan kita perlahan-lahan akan terasa kesan daripada emosi yang tidak diluahkan itu. Kita akan selalu terasa sangat letih dan kurang semangat untuk menyelesaikan sesuatu tugas. Ini adalah bertentangan daripada yang kita mahukan dengan sentiasa berfikiran positif.

Butler, E. A., Young, V. J., & Randall, A. K. (2010). Suppressing to please, eating to cope: The effect of overweight women’s emotion suppression on romantic relationships and eating. Journal of Social and Clinical Psychology, 29(6), 599-623.TEDx Talks. (2019, November 23). How Toxic Positivity Leads to More Suffering | Mahmoud Khedr | TEDxMenloCollege [Video]. YouTube. The Psychology Group. (2019, October 12). Toxic Positivity: The Dark Side of Positive Vibes – From Fort Lauderdale Therapists [Video]. YouTube. Van Gelderen, B. R., Bakker, A. B., Konijn, E. A., & Demerouti, E. (2011). Daily suppression of discrete emotions during the work of police service workers and criminal investigation officers. Anxiety, Stress & Coping, 24(5), 515-537.


Pengganti Gula daripada Tumbuhan

Penyakit diabetes atau kencing manis sememangnya tidak asing lagi dalam kalangan rakyat Malaysia. Diabetes terjadi apabila pakreas tidak berupaya untuk menghasilkan insulin yang akan mengurangkan kadar glukosa dalam darah. Menurut dapatan Tinjauan Kebangsaan Kesihatandan Morbiditi (NHMS) 2019, sebanyak 3.9 juta rakyat di negara kita menghidap diabetes.

Selain pahit, masam dan masin, manis ialah antara deria rasa pada lidah kita. Pada masa kini, kajian telah menunjukkan beberapa cara untuk menggantikan rasa manis daripada gula dalam makanan kita.

Ekstrak pemanis daripada tumbuhan merupakan cara paling semula jadi untuk mendapatkan rasa manis dalam makanan. Di samping memberi rasa manis pada makanan, ekstrak pemanis berasaskan tumbuhan juga mempunyai nilai nutrisi dan penyembuhan. Mari kita lihat apakahbentuk ekstrak pemanis daripada tumbuhan.

Stevia rebaudiana atau nama komersialnya, Stevia merupakan tumbuhan daripada famili Asteraceae. Tumbuhan berdaun lebat ini turut mengeluarkan bunga-bunga putih kecil di antara daun-daunnya. Stevia boleh dibiakkan melalui benih dan keratan daun. Jika dilihat sekali lalu,tumbuhan stevia ini kelihatan seperti rumpai biasa yang tumbuh meliar.

Rasa manis stevia datangnya daripada steviol glycosides, sejenis bahan kimia yang terdapat dalam daunnya. Stevia dikatakan 300 kali lebih manis daripada gula tebu dan 320 kali lebih manis daripada sukrosa berdasarkan berat. Setitis dua larutan stevia di dalam minuman atau masakan sudah cukup untuk memberi rasa manis.

Jangan risau, anda tidak perlu menanam stevia untuk mendapatkan daunnya. Kini, ekstrak stevia boleh didapati dalam bentuk cecair dan serbuk di pasaran tempatan.

Pernahkah anda dengar tentang buah ajaib? Synsepalum dulcificum atau disebut sebagai miracle fruit dalam Bahasa Inggeris berasal daripada famili Sapotaceae. Pokok ajaib yang berkayu keras dan berdaun lebat ini boleh mencapai ketinggian 5 meter. Buah ajaib yang matang berwarna merah dan berbentuk lonjong seperti tomato ceri tetapi lebih pejal.

Apa yang ajaibnya tentang buah ini? Terdapat sejenis glikoprotein di dalam buah ini iaitu miraculin. Berlainan dengan stevia, miraculin dalam buah ajaib mampu mengubah rasa masam kepada rasa manis di atas lidah kita. Rasa manis ini akan dirasai selama satu hingga dua jam sahaja. Miraculin secara sendirinya tidak mempunyai rasa manis.

Buah ajaib berasal daripada keluarga yang sama seperti ciku. Pokok ajaib amat subur jika ditanam di Malaysia disebabkan iklim tropika kita. Setakat ini, tiada kesan sampingan pengambilan ekstrak buah ajaib direkodkan. Ekstrak buah ajaib boleh didapati dalam bentuk tablet dan serbuk.

Licorice dalam bahasa Melayu disebut sebagai akar manis. Nama saintifiknya ialah Glycyrrhiza glabra dan berasal daripada famili Fabaceae. Akar manis digunakan secara meluas dalam herba dan manisan.

Terdapat sejenis bahan pemanis semula jadi di dalam akar manis iaitu glycyrrhizin. Ekstrak glycyrrhizin dikatakan 50 kali lebih manis daripada gula. Ekstrak rendaman akar manis adalah sangat manis dan tidak sesuai digunakan tanpa dicampur dengan bahan lain.

Dalam perubatan Cina, akar manis seringkali digabungkan dengan herba-herba lain untuk menyeimbangkan rasa dan mengurangkan kadar toksik. Bahan aktif dalam akar manis didapati mempunyai sifat anti radang dan anti tumor.

Namun demikian, terdapat beberapa kesan sampingan penggunaan akar manis. Oleh itu, pengambilan ekstrak akar manis perlulah dalam kadar yang sedikit dan bukan dalam tempoh masa panjang.

Khasiat pemanis semula jadi

Apabila bercakap tentang bahan semula jadi, sudah semestinya ekstrak pemanis daripada tumbuhan ini tidak mengandungi bahan sintetik dan rendah kalori. Dari segi perubatan, ekstrak ini sangat berguna kepada pesakit diabetes dan pesakit kanser.

Sesetengah pesakit kanser yang menjalani rawatan kemoterapi mengalami kesan sampingan kehilangan deria rasa dan ekstrak ini mungkin boleh membantu dalam pengambilan makanan mereka. Selain itu, ekstrak pemanis ini juga boleh digunakan oleh mereka yang ingin menurunkan berat badan bagi menggantikan gula dalam makanan dan minuman.

Pengganti gula daripada ekstrak tumbuhan amatlah berguna dalam bidang makanan dan perubatan. Tidaklah salah bagi setiap manusia merasai manis dalam makanan tetapi biarlah secara sederhana dan berpada-pada.

Ramesh, K., Singh, V., & Megeji, N. W. (2006). Cultivation of Stevia [Stevia rebaudiana (Bert.) Bertoni]: A Comprehensive Review. Advances in Agronomy Advances in AgronomyVolume 89, 137-177.Goyal, S. K., Samsher, & Goyal, R. K. (2009). Stevia (Stevia rebaudiana) a bio-sweetener: A review. International Journal of Food Sciences and Nutrition, 61(1), 1-10.Bartoshuk, L., Gentile, R., Moskowitz, H., & Meiselman, H. (1974). Sweet taste induced by miracle fruit (Synsepalum dulcificum)☆. Physiology & Behavior, 12(3), 449-456.Bartoshuk, L., Gentile, R., Moskowitz, H., & Meiselman, H. (1974). Sweet taste induced by miracle fruit (Synsepalum dulcificum)☆. Physiology & Behavior, 12(3), 449-456.Xiaoying, W., Han, Z., & Yu, W. (2017). Glycyrrhiza glabra (Licorice). Sustained Energy for Enhanced Human Functions and Activity, 231-250.Fenwick, G., Lutomski, J., & Nieman, C. (1990). Liquorice, Glycyrrhiza glabra L.— Composition, uses and analysis. Food Chemistry, 38(2), 119-143.


Hubungan Rahsia Antara Bakteria Dan Plastik

Walaupun plastik telah digunakan dalam kehidupan seharian sejak 100 tahun yang lalu, penghasilan plastik secara besar-besaran telah meningkat sejak tahun 1950. Oleh kerana ciri-ciri yang terdapat pada plastik amat sesuai digunakan untuk pelbagai kemudahan, penghasilan pembuatan plastik telah meningkat sebanyak 20 kali ganda pada tahun 1964. Malahan, penghasilan plastik dijangkakan akan meningkat sebanyak 2 kali ganda untuk 20 tahun yang akan datang dan akan menghampiri peningkatan 4 kali ganda pada tahun 2050.

Walaupun plastik memainkan peranan penting dalam ekonomi dunia, namun isu-isu panas yang berkaitan dengan penggunaan plastik tidak dapat dinafikan. Sebagai contoh, pengumpulan plastik di persekitaran marin adalah berpunca daripada aktiviti-aktiviti manusia. Sejak tahun 2015, dianggarkan hampir 6300 juta ton bahan buangan plastik telah terhasil disebabkan oleh pembuangan bahan buangan yang tidak terkawal.

Masalah utama mengenai plastik yang dihasilkan berasaskan petroleum adalah ianya susah untuk diuraikan sepenuhnya dan diasingkan oleh mikroorganisme (faktor biotik) di dalam proses penguraian atau biodegradasi. Plastik berasaskan petroleum hanya boleh terurai dengan faktor-faktor abiotik seperti sinaran UV, suhu yang tinggi dan tekanan fizikal yang memakan masa yang agak lama. Plastik yang diuraikan oleh faktor-faktor abiotik tadi akan menghasilkan partikel-partikel halus plastik yang lebih kecil dan akan merebak lebih jauh melalui kitaran laluan angin ke arah permukaan pantai. Keadaan ini akan menjadikan kawasan yang jauh daripada tempat pencemaran akan dicemari oleh bahan buangan daripada plastik.

Plastik juga boleh menghasilkan bahan kimia berbahaya seperti ‘polychlorinated biphenyls’ atau ‘phthalates’ dan ‘bisphenol A’. Pencemaran plastik ini boleh mempengaruhi hidupan fauna di dalam persekitaran marin. Antaranya ialah:

Tersangkut pada plastikKesukaran untuk bernafasKerosakan sistem penghadaman burung, mamalia dan penyu

Interaksi Bakteria dan Plastik

Bakteria mempunyai kelebihan untuk hidup dalam pelbagai situasi mahupun suhu yang sejuk seperti tasik ais, lautan ais, salji, titisan awan, kawasan berbatu dan glasier. Bakteria akan melekat pada permukaan plastik yang terapung atau tenggelam di dalam air. Bakteria pada plastik tersebut akan membina satu platform iaitu ‘biofilm’ yang akan menarik organisme-organisme lain seperti mikroalga dan kulat untuk melekat pada plastik tersebut.

Bakteria yang mampu menguraikan plastik

Proses penguraian atau proses biodegradasi adalah proses yang melibatkan organisme mikrob terutamanya bakteria dan kulat yang boleh mengubah struktur kimia yang terdapat pada persekitaran sekeliling yang kemudiannya akan bertukar menjadi partikel mikroplastik atau nanoplastik. Kadar tarikan mikrob pada plastik juga bergantung kepada sifat-sifat bahan dan struktur permukaan plastik tersebut. Tambahan pula, terdapat pelbagai faktor di kawasan persekitaran perairan boleh mempengaruhi pembinaan ‘biofilm’ oleh mikrob seperti:

Kadar kemasinan air lautSuhu air lautParas oksigenKadar pencahayaan

Kepelbagaian suhu air laut dikatakan dapat mempengaruhi kadar penguraian plastik kerana suhu air laut akan mempercepatkan atau menghalang tindak balas kimia untuk proses penguraian plastik tersebut.

Terdapat satu kajian mengenai pembentukan ‘biofilm’ telah dijalankan ke atas plastik jenis ‘polystyrene’ dan ‘polyethylene’ pada tahun 2017. Selepas tempoh inkubasi selama 2 minggu di dalam air laut sejuk daripada perairan Laut Baltic, didapati bakteria daripada genus Erythrobacter telah dijumpai pada mikroplastik daripada kedua-dua jenis plastik tersebut. Bakteria dari genus ini dikenali dengan kebolehan mereka untuk menguraikan sejenis bahan kimia iaitu ‘polycyclic aromatic hydrocarbons’ atau PAHs. Antara spesis-spesis mikrob yang digunakan untuk proses biodegradasi adalah daripada genus seperti:

Pengumpulan mikrob di dalam pemendapan kawasan marin dapat mendorong aktiviti metabolik yang membantu dalam penyerapan, penjerapan dan pemecahan kandungan-kandungan yang terdapat pada mikroplastik. Tambahan pula, mikroplastik berfungsi sebagai tempat pengumpulan pelbagai mikroorganisme yang mempunyai pengaruh terhadap ekologi dan mikroflora yang membantu dalam penguraian plastik tersebut.

Bakteria-bakteria ini akan menguraikan polimer daripada plastik tersebut menjadi molekul-molekul yang kecil yang akhirnya menyebabkan plastik tersebut rapuh dan terurai.

Bahan buangan plastik boleh memberikan kesan negative kepada sepsis hidupan laut dan ekosistem. Walaupun orang ramai telah menyedari kempen 3R (reduce, reuse, recycle), pemulihan tenaga dan pembentukan semula molekular adalah strategi terkini untuk mengurangkan kesan plastik terhadap alam sekitar.

Bahan mentah yang diperbaharui untuk pembuatan plastik berbanding dengan penggunaan minyak mentah adalah lebih menjimatkan dan sekaligus dapat memudahkan proses penguraiannya oleh bakteria. Walaubagaimanapun, adalah menjadi tanggungjawab kita bersama untuk memastikan bumi kita bebas dari pencemaran plastik ini di masa hadapan.

Urbanek, A. K., Rymowicz, W., & Mirończuk, A. M. (2018). Degradation of plastics and plastic-degrading bacteria in cold marine habitats. Applied microbiology and biotechnology, 102(18), 7669-7678.Oberbeckmann, S., Kreikemeyer, B., & Labrenz, M. (2018). Environmental factors support the formation of specific bacterial assemblages on microplastics. Frontiers in Microbiology, 8, 2709.Harrison, J. P., Sapp, M., Schratzberger, M., & Osborn, A. M. (2011). Interactions between microorganisms and marine microplastics: a call for research. Marine Technology Society Journal, 45(2), 12-20.


Kencing Tikus: Punca, Tanda dan Rawatan

“Seorang lelaki meninggal dunia manakala dua lagi rakannya dirawat di Hospital Sultanah Nur Zahirah (HSNZ) selepas disyaki dijangkiti Leptospirosis atau kencing tikus” (Sinar Harian, 16  Jun 2020)

Leptospirosis atau lebih dikenali masyarakat tempatan dengan nama kencing tikus merupakan antara penyakit berjangkit yang sering berlaku di Malaysia. Kes Leptospirosis pertama direkodkan di Malaysia dikatakan sekitar tahun 1925.

Mungkin ada pembaca tertanya-tanya, kenapa namanya kencing tikus? Apakah kaitan penyakit ini dengan haiwan tersebut?. Seterusnya, bagaimana penyakit ini boleh menjadi begitu serius sehingga boleh menyebabkan kematian?. Justeru, artikel kali ini akan cuba menjawab persoalan tersebut.

Leptospirosis merupakan penyakit berjangkit yang disebabkan oleh bakteria spirochete, iaitu spesies leptospira interrogans. Ia merupakan penyakit bawaan zoonotik kerana manusia biasanya mendapat jangkitan ini daripada haiwan terjangkit (infected animals) contohnya tikus. Bakteria ini akan berada di dalam buah pinggang haiwan terjangkit dan akan keluar bersama air kencing haiwan tersebut.

Leptospirosis juga digelar sebagai “The Great Mimicker” kerana boleh menyembabkan simptom yang pelbagai sama seperti penyakit lain mengakibatkan ia agak susah untuk di diagnos. Antara komplikasi penyakit ini adalah seperti menyebabkan kegagalan pada fungsi hati dan ginjal, jangkitan kuman pada otak (Meningitis), atau masalah pernafasan seterusnya kematian andai tidak dirawat.

Trend jangkitan di Malaysia menunjukkan peningkatan kes. Berikut merupakan bilangan kes dilaporkan di Malaysia:

Ia dikaitkan dengan tikus kerana sesetengah tikus dijangkiti dengan bakteria ini dan selalunya ia merebak kepada orang lain melalui air kencing tikus tersebut. Ada dua jenis tikus yang sering mengakibatkan Leptospirosis iaitu rattus dan Rattus norvegicus. Populasi tikus di Malaysia dianggarkan lapan ekor tikus per seorang manusia.

Kajian dilakukan pada 2004 di kawasan perumahan sekitar Serdang, mendapati prevalence tikus pembawa bakteria ini adalah sebanyak 3.1% manakala kajian pada tahun 2013 di sekitar Kuala Lumpur mendapati 20 daripada 300 tikus yang ditangkap merupakan pembawa bakteria ini. Walau bagaimanapun, ia juga boleh disebarkan menerusi air kencing haiwan lain seperti:

Haiwan terjangkit akan menjadi perumah (host) kepada bakteria tersebut. Namun, haiwan ini tidak menunjukkan sebarang simptom.

CARA JANGKITAN KENCING TIKUS

Manusia boleh dijangkiti melalui:

Terdedah secara langsung dengan air yang tercemar oleh air kencing haiwan terjangkitMengambil makanan atau minuman yang tercemar oleh air kencing haiwan terjangkit

BOLEHKAH PESAKIT LEPTOSPIROSIS MENJANGKITI MANUSIA YANG LAIN?

Tiada laporan menyatakan seorang pesakit Leptospirosis boleh menjangkiti manusia lain.

FAKTOR RISIKO JANGKITAN LEPTOSPIROSIS

Antara faktor penyumbang kepada peningkatan kes Leptospirosis adalah:

Hujan yang turun melebihi 600mm dalam tempoh seminggu pada musim tengkujuh boleh mengakibatkan berlakunya banjir. Data menunjukkan, kes Leptospirosis meningkat pasca banjir. Sebagai contoh, banjir besar telah melanda Kelantan pada Disember 2014. Kes Leptospirosis direkodkan meningkat dua kali ganda selepas berlakunya banjir tersebut.

Pada musim banjir, air banjir terdedah kepada pencemaran yang disebabkan oleh air kencing haiwan terjangkit. Air yang tercemar ini boleh memasuki badan melalui rongga-rongga tubuh dan menerusi kawasan luka yang ada pada badan.

Rata-rata pesakit yang dijangkiti mendapat jangkitan sewaktu melakukan aktiviti rekreasi seperti berkelah, berenang, berkanu di sungai, air terjun, atau kolam. Ini terjadi disebabkan penjagaan kebersihan di kawasan rekreasi yang tidak memuaskan. Sampah sarap yang dibuang merata tempat menarik perhatian haiwan terjangkit seperti tikus untuk datang.

Sistem pembuangan sampah sarap yang tidak terurus seperti tidak meletakkan sampah ke dalam tong sampah, akan menarik haiwan terjangkit untuk datang. Selain itu, keadaan pasar basah yang tidak bersih juga dilaporkan menyebabkan kes Leptospirosis meningkat.

Menurut laporan, kes Leptospirosis pasca banjir di Kelantan pada tahun 2014 banyak terjadi kepada mereka yang tinggal berhampiran tempat pembuangan sampah. Konklusinya, pelupusan sampah sarap yang tidak teratur meningkatkan kes Leptospirosis,

Pekerjaan seperti petani, pekerja kumbahan, veterinar dan pengendali haiwan mempunyai risiko tinggi untuk terkena jangkitan leptospirosis. Ia semakin membarah sekiranya mereka tidak menggunakan peralatan yang sesuai sewaktu bekerja.

TANDA-TANDA JANGKITAN KENCING TIKUS

Penyakit ini juga mempunyai tempoh inkubasi (tempoh masa dari pesakit terdedah kepada jangkitan sehingga tanda jangkitan pertama muncul) sekitar 2-30 hari.

Antara tanda-tanda jangkitan leptospirosis boleh dibahagikan kepada dua fasa, iaitu:

Demam dengan suhu tinggiMenggigilSakit kepalaSakit ototSakit sendiLoya/muntahJaundis (Penyakit kuning)Radang mataSakit perutCirit-biritBatuk tidak berkahakRuam pada kulitPembesaran limpa atau hatiBengkak salur kalenjar

2. Fasa kedua (fasa komplikasi)

Kegagalan fungsi hati dan ginjalJangkitan kuman pada otak (Meningitis)Sindrom Weil seperti jaundis (penyakit kuning), kegagalan fungsi ginjal, pendarahan, radang otot jantung (myocarditis) berserta degupan jantung yang abnormal (arrythmia)Disseminated Intravascular Coagulopathy (DIVC). Proses pembekuan darah terjejas sehingga meningkatkan risiko berlaku pendarahan.Pendarahan paru-paru yang teruk sehingga mengakibatkan kegagalan sistem pernafasanSepsisKegagalan pelbagai fungsi organ (multiorgan failure)

Para pengkaji berpendapat, kewujudan endotoxin, hemolysin, dan lipase pada bakteria ini mengakibatkan tanda jangkitan dan komplikasi yang teruk. Ia mungkin disebabkan interaksi yang kompleks berlaku sehingga sukar untuk dijelaskan.

Sekiranya diperhatikan, tanda-tanda jangkitan ini boleh dikatakan hampir sama dengan ciri-ciri penyakit berjangkit yang  lain contohnya denggi, malaria, atau melioidosis yang mana menyukarkan proses diagnosa dilakukan.

Sejarah aktiviti rekreasi serta mempunyai teman rapat/ahli keluarga yang mempunyai tanda-tanda jangkitan yang sama membantu doktor untuk mendiagnos penyakit ini.

Walau bagaimanapun, ujian makmal akan dijalankan untuk memastikan penyakit ini. Antara ujian yang dijalankan adalah:

1. Microscopic agglutination test (MAT)

Hanya beberapa makmal dan hospital boleh melakukan ujian ini kerana ia memerlukan pakar untuk mengendali sampel ujian.

2. Polymerase chain reaction (PCR)

Dijalankan dalam tempoh 10 hari.

3. Kultur darah dan air kencing

Darah dan air kencing di ambil untuk dikultur bagi membiakkan dan mengesan bakteria leptospirosis tersebut

ADAKAH PESAKIT PERLU DIKUARANTIN?

Pesakit tidak perlu dikuarantin. Namun, pesakit akan dimasukkan ke hospital untuk pemantauan lanjut.

Penyakit ini boleh dirawat dengan menggunakan antibiotik seperti Doxycycline, Ceftriaxone, atau Benzylpenicillin selama 7 hari.

Antara langkah-langkah pencegahan seperti yang disarankan oleh Kementerian Kesihatan Malaysia (KKM) adalah:

Menjaga kebersihan persekitaran / premis, premis makanan dan tempat rekreasi agar bebas daripada tikus dan haiwan perosak yang lain. Sampah dan sisa makanan perlu dibuang secara sempurna ke dalam tong sampah.Elakkan daripada melakukan aktiviti riadah di tempat yang berpotensi dicemari seperti berkelah dan berenang di kolam / sungai yang tidak diselenggara dengan sempurna. Elakkan daripada berenang atau bermain air di kawasan air bertakung atau saliran air / sungai yang perlahan.Elakkan daripada minum air sungai / kolam yang tidak dimasak.Memilih premis makanan yang bersih dan elakkan daripada mengunjungi mana-mana premis makanan yang kotor.Bagi orang awam yang terdedah kepada risiko penyakit leptospirosis melalui pekerjaan dan aktiviti rekreasi supaya mengambil langkah-langkah berikut:Memakai pakaian perlindungan yang kalis air seperti but getah dan sarung tanganMenutup luka-luka kulit dengan balutan yang kalis airMencuci dengan air bersih dan sabun selepas pendedahanMendapatkan rawatan perubatan dengan segera jika mengalami gejala jangkitan

Firman Allah swt dalam Surah al-Baqarah, ayat 222;

“Sesungguhnya Allah mencintai orang yang bertaubat dan orang yang membersih dirinya”

KES MENARIK LEPTOSPIROSIS DI MALAYSIA

Pada tahun 2017, negara dikejutkan dengan kisah Mohd Thaqif, 11 tahun yang dikatakan telah dipukul oleh warden sebuah madrasah mengunakan batang paip. Dia kemudiannya mengadu bengkak kaki berserta sakit dan dimasukkan ke Hospital Sultan Ismail. Selanjutnya, kedua-dua kaki Mohd Thaqif didapati mempunyai jangkitan kuman serta darah beku dan terpaksa dipotong untuk mencegah jangkitan merebak ke seluruh badan. Mohd Thaqif akhirnya meninggal dunia pada 26 April 2017.

Selepas beberapa bulan berlalu, akhirnya kematian Mohd Thaqif disahkan kerana terkena Leptospirosis. Seperti yang dinyatakan, penyakit ini amat sukar untuk di diagnos. Tambahan pula, Mohd Thaqif hadir dengan simptom nekrosis kulit iaitu dalam istilah perubatannya dikenali sebagai Purpura Fulminans dan juga pembentukan darah beku mikro (Microthrombi) yang berlaku di seluruh saluran darah. Untuk bacaan lanjut mengenai kes Mohd Thaqif, boleh klik di sini.

Garba, B., Bahaman, A. R., Bejo, S. K., Zakaria, Z., Mutalib, A. R., & Bande, F. (2018). Major epidemiological factors associated with leptospirosis in Malaysia. Acta tropica, 178, 242-247.Garba, B., Bahaman, A. R., Khairani-Bejo, S., Zakaria, Z., & Mutalib, A. R. (2017). Retrospective study of leptospirosis in Malaysia. EcoHealth, 14(2), 389-398.Radi, M. F. M., Hashim, J. H., Jaafar, M. H., Hod, R., Ahmad, N., Nawi, A. M., … & Ayub, N. I. F. (2018). Leptospirosis outbreak after the 2014 major flooding event in Kelantan, Malaysia: a spatial-temporal analysis. The American journal of tropical medicine and hygiene, 98(5), 1281-1295.Kenyataan Akhbar KPK 16 Februari 2017 – Kejadian Kes Kematian Leptospirosis di Tanah Merah, KelantanCenters for Disease Control and Pevention: LeptospirosisGuidelines for Diagnosis, Management, Prevention and Control of Leptospirosis in Malaysia 1st Edition 2011Medscape: Pathophysiology LeptospirosisNational Antimicrobial Guideline 2019Myeidos.com: Kronologi Kes Adik Mohd Thaqif Sebelum MeninggalRoot of Science: Kes Adik Thaqif: Kenapa doktor potong kaki Thaqif dan kenapa keputusan dapat lambat?Sinar Harian edisi Terengganu: Lelaki meninggal dunia disyaki akibat kencing tikus


Pensanitasi Tangan Buatan Sendiri: Adakah Selamat dan Berkesan?

Semenjak kejadian pandemik baru-baru ini, pensanitasi tangan atau hand sanitiser telah menjadi kelengkapan “perang” yang wajib bagi melawan penularan COVID-19 sama ada untuk kegunaan petugas-petugas barisan hadapan ataupun orang awam. Pensanitasi tangan telah menjadi antara barangan yang paling laku di pasaran termasuklah yang dijual secara online.

Dan disebabkan permintaan yang tinggi ini sudah tentu harganya pun melambung tinggi daripada kebiasaan. Banyak perdebatan dikalangan pihak penjagaan kesihatan awam yang mempersoalkan tentang tahap keselamatan dalam penggunaan pensanitasi ini terutamanya berkenaan bahan kimia yang digunakan dalam penghasilannya. Hakikat sebenarnya penggunaan mana-mana bahan kimia sememangnya ada risiko yang tersendiri. Ini termasuklah penggunaan ethanol asli, ethanol nyah-asli ataupun isopropyl alcohol di dalam penghasilan pensanitasi tangan.

Ethanol asli, ethanol nyah-asli atau isopropyl alcohol?

Ethyl alcohol, atau alkohol, atau ethanol asli sememangnya menjadi pilihan sebagai bahan utama bagi pembuatan pensanitasi tangan disebabkan ia dikategorikan sebagai kurang berbahaya kepada kesihatan manusia. Ini kerana ethanol asli ini juga adalah bahan utama dalam pembuatan minuman keras atau arak yang dijual di pasaran serta boleh diminum. Maka sebab itu ethanol asli diterima secara komersial dan dikategorikan sebagai bahan kimia yang selamat jika digunakan di dalam Hand Sanitizer. Walaubagaimanapun, harga ethanol asli adalah jauh lebih mahal kerana cukai yang dikenakan ke atasnya adalah sebagai bahan minuman keras.

Manakala penggunaan ethanol nyah-asli atau denatured ethanol, sentiasa disebut sebagai membahayakan kesihatan oleh kerana bahan kimia nyah-asli yang biasa dicampurkan iaitu methanol. Secara asasnya, ethanol nyah-asli adalah ethanol asli yang dicampur dengan methanol atau bahan kimia lain atas tujuan untuk menjadikan ia tidak selamat sebagai bahan minuman. Maka itu, ethanol nyah-asli tidak dikategorikan sebagai bahan untuk pembuatan minuman keras atau arak kerana ia tidak selamat diminum dan cukai yang dikenakan pula adalah lebih rendah.

Pendedahan terhadap methanol itu sendiri sebagai bahan kimia tunggal sememangnya telah dilaporkan mempunyai banyak risiko kemudaratan terhadap kesihatan manusia. Namun masih terdapat persoalan secara saintifik berkenaan implikasi methanol apabila ia dijadikan sebagai bahan campuran di dalam ethanol nyah-asli untuk kegunaan luaran. Untuk methanol sendiri menyebabkan ketoksikan melalui kulit manusia secara langsung ia sebenarnya memerlukan pendedahan dengan nilai isi padu yang tinggi.

Lebih menarik lagi bila mana terdapat kes-kes berkaitan ketoksikan akibat meminum atau terminum methanol, dan salah satu antidot atau penawar yang digunakan adalah ethanol asli. Kebanyakan kemalangan melibatkan ketoksikan pensanitasi tangan yang mengandungi methanol terutamanya dikalangan kanak-kanak adalah akibat daripada termakan atau terminum tanpa sengaja seperti mana insiden-insiden yang dilaporkan di Amerika. Ada juga laporan dikeluarkan yang menyatakan tentang kebimbangan berkenaan kandungan methanol yang tinggi di dalam pensanitasi tangan. Setakat ini tiada laporan tentang kes ketoksikan yang disebabkan terdedahnya seseorang itu kepada ethanol nyah-asli yang mengandungi methanol bagi kegunaan luaran.

Jika terdapat kes-kes ketoksikan berkaitan penggunaan ethanol nyah-asli yang mengandungi methanol, ia kebiasaannya melibatkan penyalahgunaan sebagai bahan minuman keras atau arak yang tidak sah dari sudut undang-undang. Jadi jika mahu memilih untuk menggunakan ethanol nyah-asli yang selamat untuk penghasilan pensanitasi tangan, maka carilah yang mengandungi kadar ethanol asli yang tinggi iaitu 95% atau lebih dan mempunyai kadar peratusan methanol yang sangat kecil atau tidak dicampur dengan methanol sebagai bahan kimia nyah-asli. Data berkenaan bahan kandungan di dalam ethanol nyah-asli ini boleh disemak dengan penjual atau pembekal.

Dan bagi isopropyl alcohol atau juga dikenali sebagai rubbing alcohol, ia adalah bahan kimia terbitan dari proses hidrasi propylene iaitu sejenis gas organik yang terhasil dari pemprosesan gas asli. Penggunaannya sebagai pensanitasi tangan atau bahan kegunaan luaran lebih diterimapakai dan dikatakan selamat kerana sangat kurang laporan kemudaratan yang berkaitan secara langsung dengan masalah kesihatan kepada manusia. Walaubagaimanapun, seperti juga bahan-bahan kimia yang lain bahaya penggunaan isopropyl alcohol ini tetap wujud dan harganya pula jauh lebih murah jika dibandingkan dengan ethanol asli dan nyah-asli.

Bahan-bahan lain di dalam pensanitasi tangan

Antara bahan-bahan lain yang digunakan bagi pembuatan pensanitasi tangan adalah glycerine. Glycerine atau glycerol adalah bahan penting yang selalu digunakan dalam pembuatan sabun. Kebanyakan glycerine yang dijual adalah dari sumber tumbuh-tumbuhan dan selamat untuk digunakan.

Selain itu, Aloe vera sama ada dalam bentuk ekstrak cecair atau gel boleh juga ditambah sebagai bahan di dalam penghasilan pensanitasi tangan. Kedua-dua bahan ini digunakan di dalam pensanitasi tangan dengan tujuan untuk melembapkan kulit daripada kesan kekeringan yang disebabkan oleh ethanol asli, ethanol nyah-asli atau isopropyl alcohol.

Dan air akan ditambah bagi mencairkan lagi kepekatan pensanitasi tangan mengikut peratusan penghasilan yang dikehendaki. Ini bermaksud kepekatan ethanol, atau ethanol nyah-asli, atau isopropyl alcohol yang digunakan di dalam pensanitasi tangan ini akan menjadi lebih cair dari keadaan asal dan secara tidak langsung akan mengurangkan sebarang kemungkinan kesan sampingan yang dibawa oleh bahan-bahan kimia tersebut.

Jadinya, dari mana boleh dibeli bahan-bahan untuk pembuatan pensanitasi tangan ini? Jangan terkejut kalau semua bahan ini boleh dibeli secara atas talian melalui laman web membeli-belah kegemaran anda. Dan jangan lupa bertanya tentang kandungan-kandungan bahan yang hendak dibeli dari penjual atau pembekal.

Menurut panduan WHO, pensanitasi tangan yang berkesan untuk membunuh mikroorganisma perlulah mengandungi sekurang-kurangnya 60% ethanol di dalam formulasi akhir. Dan bagi menghasilkan apa yang disebut sebagai pensanitasi gred hospital maka formulasi ethanol di dalamnya perlulah pada kadar sekurang-kurangnya 70%. Pensanitasi tangan ini juga boleh dihasilkan dalam dua bentuk berbeza iaitu cecair atau gel. Pensanitasi tangan dalam bentuk cecair lebih mudah untuk dihasilkan kerana tidak memerlukan bahan polimer untuk menukarkan ia ke dalam bentuk gel.

Secara asasnya, untuk menghasilkan pensanitasi tangan gred hospital berbentuk cecair, sebanyak 70% ethanol diperlukan dan ditambah dengan 5% glycerine beserta 1% ekstrak Aloe vera. Ada juga hand sanitizer yang menggunakan hydrogen peroxide berbanding Aloe vera jika ianya mudah untuk diperolehi. Akhir sekali, air sebanyak 24% ditambah ke dalam formulasi tadi bagi melengkapkan pensanitasi tangan tersebut. Formulasi akhir ini perlu dibancuh dengan selamat dan cermat untuk memastikan semua bahan-bahan yang digunakan tadi larut dan bersebati. Selepas selesai bancuhan tadi maka pensanitasi ini sedia digunakan untuk kegunaan luaran. Untuk menghasilkan pensanitasi tangan dengan 60% ethanol, kurangkan sahaja ethanol kepada 60% dan tingkatkan jumlah air kepada 34%.

Ingat! Pensanitasi adalah untuk kegunaan luaran sahaja dan bukan untuk dimakan atau dimasukkan ke dalam mulut. Jauhkan segala bahan-bahan pembuatan dan pensanitasi dari capaian kanak-kanak. Sebagai peringatan, walaupun sudah menggunakan pensanitasi tangan pastikan anda membasuh tangan dengan air dan sabun sebelum makan atau minum.

Md Noor J, Hawari R, Mokhtar MF, et al. Methanol outbreak: a Malaysian tertiary hospital experience. Int J Emerg Med. 2020;13(1):6. Published 2020 Feb 7.


Kleptomania – Ketagihan Mencuri Kerana Gangguan Mental?

Aku dapat idea menulis tajuk ni sebab tengok drama korea ‘The World of the Married’, menceritakan tentang seorang remaja lelaki mengalami masalah emosi yang tidak stabil kerana emak dan ayah dia bercerai dan dia mula ketagih mencuri sejak itu. Masalah ini dikenali sebagai Kleptomania.

Kleptomania adalah ganguan mental serius yang jarang berlaku dan diletakkan di dalam kumpulan gangguan kawalan implus (Impulse Control Disorder) kerana wujudnya dorongan atau godaan yang tidak diingini yang sangat kuat untuk mencuri sehingga tidak mampu menahan diri.

Tanda-Tanda Kamu Menderita Kleptomania

Jika kamu mempunyai sepuluh simptom ini kamu sedang menderita kleptomania, iaitu:

berasa sangat tertekan, gelisah dan teransang untuk mencuri sebelum mencuri;terpaksa mencuri kerana tidak dapat menahan diri;mencuri bukan kerana memerlukannya atau untuk kemewahan diri;berasa tenang, lega, nikmat dan puas selepas mencuri tetapi pada masa yang sama berasa malu, bersalah, menyesal, benci kepada diri sendiri dan takut ditangkap kerana sedar dan tahu mencuri adalah perbuatan yang salah;mencuri secara bersendirian dan secara spontan tanpa dirancang di tempat awam;barang yang dicuri tidak akan digunakan, hanya disimpan atau diberi kepada orang terdekat;barang yang dicuri tidak berharga atau bernilai;barang yang dicuri akan dikembalikan ke tempatnya secara senyap;dorongan untuk mencuri bukan dipengaruhi oleh halusinasi, delusi, marah, membalas dendam atau dicabar; dankeinginan untuk terpaksa mencuri tengelam timbul bermaksud sekejap ada sekejap hilang dan berulang-ulang.

Kenapa Kamu Menderita Kleptomania dan Apakah Penyebabnya?

Ada tiga faktor utama kenapa masalah ini berlaku, iaitu:

Kleptomania muncul kerana berlaku ganguan pengeluaran zat kimia di dalam otak di mana kurangnya pengeluaran hormon serotonin (hormon untuk mengawal keseimbangan emosi) dan terlebihnya pengeluaran  hormon dopamin (hormone yang membuat seseorang itu berasa senang atas perbuatanya dan cenderung ketagihan). Selain itu, masalah ini juga berlaku kerana ketidakseimbangan sistem opioid otak yang menyebabkan keinginan untuk mencuri tidak dapat ditahan.

2. Sejarah Penyakit Mental

Sebelum menderita masalah ini pesakit selalunya mempunyai sejarah gangguan mental yang lain seperti kemurungan, kegelisahan, kecelaruan personaliti atau gangguan bipolar.

Salah seorang keluarga terdekat menderita penyakit kleptomania atau gangguan mental yang lain atau keluarga yang bermasalah dengan ketagihan alkohol atau dadah.

Ada dua jenis rawatan iaitu melalui perubatan atau terapi.

Masih belum ada ubat yang khusus untuk merawat kleptomania. Selalunya doktor akan berikan ubat anti-kemurungan seperti Selective Serotonin Reuptake Inhibitor (SSRI), fluoxetine, fluvoxamine, paroxetine atau sertraline, kesemua ubat jenis ini berfungsi untuk merangsang pengeluaran hormone serotonin untuk menstabilkan emosi.

Ubat Opiniod Antagonist juga akan digunakan untuk mengurangkan rasa keinginan untuk mencuri dan meningkatkan rasa cemas selepas mencuri.

Pelbagai jenis terapi akan digunakan salah satunya seperti Terapi Tingkah Laku Kognitif (Cognitive Behavior Therapy), membantu penderita kleptomania mengenal tingkah laku yang buruk dan mengantikan dengan tingkah laku yang baik. Selain itu Terapi Pemekaan Rahsia (Covert Sensitization Therapy), penderita masalah ini akan dibayangkan sedang mencuri dan melihat akibat dari mencuri.

Kesimpulannya, remaja berisiko tinggi untuk terkena dan walaupun kleptomania jarang berlaku ia adalah penyakit yang sangat serius, akan memberi kesan negatif kepada penghidap dan orang sekelilingnya jika tidak dirawat dengan segera. Kenali dari awal dan segera rawat.

Alodokter.com (27 Ogos 2018). Tanda-Tanda Mengidap Kleptomania dan Cara Mengatasinya. Alodokter.com (24 Mei 2018). Kleptomania. Halodoc.com (21 November 2019). Kleptomania. Klikdokter.com (n.d). Kleptomania.


Sains Pembuatan Roti yang anda perlu tahu

Selain nasi, roti juga merupakan makanan yang sering diambil sebagai sumber karbohidrat. Terdapat pelbagai jenis roti yang ada dipasaran. Roti putih, roti gandum penuh, roti kismis, roti pelbagai inti dan sebagainya. Pernahkah anda terfikir bagaimana roti boleh terjadi dan apakah penjelasan sains disebalik kemenjadian makanan ini? Artikel ini akan menjelaskan serba sedikit mengenai sains pembuatan roti.

Terdapat pelbagai jenis resepi untuk membuat roti. Kebanyakannya menyenaraikan tepung gandum, yis, sedikit gula, secubit garam, mentega atau marjerin dan sedikit air. Secara ringkasnya terdapat 4 langkah untuk membuat roti iaitu penggabungan bahan bahan, uli menjadi doh, pengembangan dan pembakaran.

Pada peringkat permulaan, kesemua bahan disatukan ke dalam bekas. Tepung gandum mengandungi protein glutenin dan gliadin yang tinggi. Kedua dua protein ini  berada dalam kategori gluten. Air ditambah kedalam tepung untuk membantu pembentukan gluten.

Gluten ialah jaringan viskoelastik yang berupaya untuk memerangkap gas. Garam bukan sahaja untuk memberikan rasa kepada roti, malah ia membantu untuk memperlahankan proses fermentasi. Selain itu, garam juga boleh menguatkan jaringan gluten seterusnya mengakibatkan doh menjadi semakin elastik.

Selain daripada protein, tepung gandum juga mempunyai kanji. Kanji ialah rantaian molekul gula yang panjang. Dengan kehadiran enzim, rantaian gula dirungkai menjadi gula ringkas. Terdapat dua enzim yang terlibat dalam proses ini, iaitu amylase dan maltase. Amylase merungkai kanji menjadi gula maltosa.

Kemudian, enzim maltase merungkai gula maltosa menjadi glukosa (gula ringkas). Glukosa diperlukan oleh yis untuk proses pengembangan. Selain itu, fungsi glukosa ialah memberikan rasa dan warna semasa pembakaran (browning reaction). Lemak (mentega atau marjerin) yang dimasukkan kedalam doh berfungsi sebagai pelincir kepada doh dengan cara melemahkan ikatan gluten dan menjadikan roti lebih lembut. Selain itu, lemak juga berfungsi untuk menstabilkan poket udara doh seterusnya meningkatkan isipadu lof roti.

Sesetengah resepi menggunakan baking soda atau baking powder kedalam doh. Baking soda hanyalah sodium bikarbonat. Ianya memerlukan air dan asiditi untuk menghasilkan gas karbon dioksida. Tetapi kelemahan baking soda jika ditambahkan kedalam doh, ia memberi rasa kelat sekiranya tidak cukup asiditi untuk menghasilkan karbon dioksida. Baking powder juga ialah sodium bikarbonat, tetapi ia disertakan dengan cream of tartar (potassium bitartrate) iaitu sejenis asid yang boleh mengaktifkan bikarbonat. Ini bermakna, baking powder tidak memerlukan asid yang lain untuk menghasilkan gas karbon dioksida.

Yis ialah agen yang diperlukan untuk pengembangan doh. Untuk pengetahuan pembaca, yis ialah sejenis mikro organisma fungi satu sel  yang memerlukan gula terutama sekali glukosa untuk menghasilkan karbon dioksida. Gas karbon dioksida yang terhasil menjadikan doh meninggi dan kembang.

Poket udara inilah yang menjadikan tekstur roti keras atau lembut. Saiz poket udara yang tehasil bergantung kepada masa doh direhatkan selepas pengulian. Semakin lama doh direhatkan selepas diuli, semakin tinggi doh mengembang. Selepas doh mengembang, kebiasaannya doh akan ditekan untuk melepaskan gas didalamnya dan diuli sekali lagi.

Pengulian kali kedua ini, akan menjadikan saiz roti lebih seragam. Selain daripada gas karbon dioksida, gabungan yis dan gula menghasilkan ethanol sebagai produk sampingan. Tetapi ethanol ini meruap sebaik sahaja doh dibakar.

Proses terakhir ini adalah proses yang ditunggu tunggu. Doh siap untuk dimasukkan kedalam oven. Suhu yang digunakan kebiasaannya ialah  220°C selama lebih kurang 35 hingga 40 minit. Sebaik sahaja doh dikenakan haba, ia menjadi lembik, memudahkan sel gas mengembang dan menjadikan doh meninggi.

Proses ini dikenali sebagai oven spring. Punca utama oven spring ini adalah disebabkan oleh alkohol (ethanol) dan air bertukar menjadi gas. Kemudian, gas akan memenuhi ruang diantara rantaian gluten dan menjadikan doh mengembang dan tinggi 2 kali ganda daripada saiz asal. Suhu yang tinggi menukarkan doh roti yang berwarna putih atau pucat menjadi keperangan.

Warna perang ini disebabkan oleh kehadiran gula yang bertukar menjadi karamel apabila dikenakan suhu yang tinggi. Oven spring akan berhenti sebaik sahaja permukaan luaran (crust) roti menjadi keras dan suhu dalaman menjadi sekitar 70-80°C. Pada suhu ini, yis telah mati dan roti selamat untuk dinikmati.


Cara Tanam Daun Sup yang betul dan mudah di Rumah

Apakah cara yang terbaik untuk tanam daun sup di rumah?

Artikel ini akan membincangkan penanaman pokok daun sup secara mudah dan betul di rumah agar anda boleh melakukannya sendiri.

Pengenalan
Keperluan Cuaca
Penyediaan Tanah
Semaian benih
Sistem Pengairan
Pengurusan Penyakit dan Perosak
Tuaian
Cara Simpanan Daun Sup

Daun sup tergolong dalan keluarga Parsley (Umbelliferae) dan selalunya ditanam di luar rumah dan dituai secara bermusim. Sayuran berdaun ini kerap digunakan sebagai asas masakan sebagai perasa kerana kandungan sebatian aktif biologi (Kmiecik et al. 2005).

Ia boleh dijadikan sumber vitamin C dan E yang tinggi, karotena, thiamin dan mineral organic kerana kandungan airnya yang tinggi (78-82%, w\w) (Farah et al., 2015).

Antara kebanyakan sayuran berdaun, daun sup mengandungi kandungan nutrien yang tinggi, tetapi untuk menghasilkannya dalam bentuk komersial daun sup memerlukan kuantiti baja kimia yang tinggi (Krug, 1986). Oleh itu, kami menyediakan cara menanam daun sup secara organik dari rumah sahaja.

Daun sup memerlukan kawasan yang mempunyai cahaya matahari yang tinggi iaitu antara 6-8 jam sehari.

Daun sup memerlukan tanah yang mempunyai sistem pengairan yang baik dan mempunyai kandungan organik yang sederhana. pH tanah yang diperlukan antara 6-7.

Tanah ini akan dicampur dengan tanah kompos vermi (vermicompost) dengan nisbah 10:100.

Benih daun sup perlu direndam selama 24 jam sebelum di tanam. Ini adalah kerana, kadar percambahan daun sup perlahan dan selalunya ia akan mengambil masa 3-6 minggu untuk bercambah jika tidak dibuat rendaman sebelum di tanam.

Benih disemai di dalam bekas semaian yang berwarna hitam (bersaiz 150 cm) yang di isi dengan tanah kompos vermi: campuran tanah. Pastikan bekas semaian mempunyai 3-4 barisan dengan jarak antara 45-55 cm setiap barisan. Selepas 2 minggu semaian, kesemua anak benih yang mempunyai ketinggian antara 5-10 cm akan di tanam ke bekas lebih besar.

Keperluan air daun sup adalah sama seperti sayur berdaun yang lain. Oleh itu, daun sup perlu di siram dua kali sehari untuk memastikan keperluan air adalah cukup.

Pengurusan Penyakit dan Perosak

Penyakit yang selalu ditemui pada daun sup adalah penyakit virus seperti Yellow Aster. ‘Septoria apiicola’ adalah salah satu penyakit dedaunan yang paling penting, ia disebarkan melalui benih. Serangga perosak seperti aphids, carrot weevil, corn earworm, flea beetles and leafhoppers.

Anak pokok daun sup bersedia di tuai selepas 60 hari ditanam. Tuaian daun sup boleh dilakukan dengan menggunakan gunting, pemangkas ataupun tangan sahaja.

Daun sup akan di potong sekurang-kurangnya 3 cm di atas pangkal dan akarnya akan di basuh dengan air untuk membuang kotoran.

Cara Simpanan Daun Sup

Untuk menjaga kesegaran daun sup anda, anda perlu menyimpan pada kelembapan relatif 95% dan suhu antara 0-2 ° C.

Selain itu, daun sup juga boleh disimpan dengan cara mengeringkan daun di bawah sinaran matahari. Untuk pengeringan yang lebih cepat, simpan daun di dalam oven pada suhu 38–43 ° C selama beberapa minit sahaja. Kemudian, simpan daun yang telah dikeringkan ke dalam bekas kedap udara.

Diharapkan perkongsian cara tanam daun sup ini dapat membantu anda semua untuk bercucuk tanam di rumah.

Krug, H. 1986. Gemüseproduktion. Paul Parey, Berlin.Kmiecik W., Lisiewska Z., Slupski J., 2005. Relationship between the yield and quality of green dill and the height of plants. Folia Horticulturae, 17: 37–52Farah, H., Elbadrawy, E., & Al-Atoom, A. A. (2015). Evaluation of antioxidant and antimicrobial activities of ethanolic extracts of Parsley (Petroselinum erispum) and Coriander (Coriandrum sativum) plants grown in Saudi Arabia. Int J, 3, 1244-55.

Cara Tanam pokok lain yang anda perlu tahu:


Cara Tanam Salad yang Mudah di Rumah

Bagaimana cara tanam salad yang betul di rumah?

Artikel ini akan menerangkan secara lengkap bagaimana cara yang mudah bagi anda tanam salad di rumah anda.

Pengenalan
Kelebihan Tanam Salad Di Rumah Sendiri
Cuaca
Pemilihan Kultivar
Bagaimana Cara Tanam Salad di Rumah?

Salad (Lactuca sativa L.) adalah sayur segar utama yang menjadi pilihan yang di mana daunnya biasa digunakan dalam campuran sayur salad dan sandwich. Di beberapa negara timur seperti China dan Mesir, batang dan daunnya bukan sahaja dimakan secara mentah dan dimasak, ia juga dijadikan acar dan sos.

Antara kegunaan lain adalah seperti dijadikan rokok tanpa nikotin, minyak yang boleh dimakan yang diekstraf dari biji salad, dan ubat penenang yang dibuat dari susu getah yang terdapat di batang salad.

Salad adalah dari keluarga botani Compositae sama seperti bunga matahari dan berasal dari kawasan Mediterranean. Ia sejenis herba tahunan yang mempunyai getah susu di daun dan batangnya. Sayuran ini mempunyai sistem akar yang cetek dengan panjang akar adalah lebih kurang 1 kaki ke dalam tanah. Walaupun kebanyakan salad berwarna hijau, tetapi anda juga mungkin akan berjumpa dengan salad berwarna merah.

Di Malaysia, jumlah keluasan penanaman salad adalah kira-kira 2323 hektar pada 2017 (Jabatan Pertanian, 2017) dengan jumlah pengeluaran hasil iaitu 40, 358 MT. Hasil pengeluaran hasil adalah 174 MT/hektar. Kandungan setiap 100 g salad jenis berdaun mengandungi kandungan mineral Ca (68%), P (25%), Fe (1.4%), Na (9%), K (264%); vitamin A (1420 mg), C (18g); air (94%) dan fiber (0.7 g).

Dengan itu, kandungan nutrisi salad yang bagus untuk kesihatan menjadikan salad sebagai pilihan utama di kalangan masyarakat Malaysia yang suka berkebun di rumah.

Kelebihan Tanam Salad Sendiri di Rumah

Menanam sayur salad sendiri akan memberi anda peluang untuk mendapatkan daun segar dan anda boleh mencuba pelbagai jenis dan bentuk salad yang menarik mengikut kemahuan anda. Untuk pengetahuan anda, semakin hijau daun salad anda semakin tinggi kandungan nutrien di dalam salad anda.

2. Hasil tuaian yang singkat

Anda boleh merasa hasil tuaian anda yang pertama yang singkat iaitu dalam masa beberapa minggu sahaja.

3. Hasil tuaian boleh dilakukan banyak kali

Salah satu kelebihan menanam di rumah adalah walaupun menanamnya sekali tetapi anda boleh menuai banyak kali. Sayuran berdaun ini boleh dipotong hampir ke permukaan tanah dan akan menghasilkan daun baru tidak lama selepas itu. Dengan itu, anda boleh menikmati tiga atau lebih penuaian dari setiap penanaman.

4. Salad boleh ditanam dengan sayur-sayuran lain

Salad boleh ditanam bersama sayur-sayuran lain kerana saiz nya yang sederhana. Untuk mendapatkan bekalan sayuran berdaun hijau yang berterusan, boleh lah di selang seli kan dengan sayuran lain.

5. Tidak memerlukan banyak usaha dan ruang untuk tanam

Berkebun dengan salad tidak memerlukan banyak usaha dan runag yang besar. Salad boleh di tanam di dalam beberapa pasu tanah liat atau sebidang tanah yang bersaiz 3×3 kaki di lokasi yang cerah.

Disini, kami menyediakan panduan mudah untuk menanam salad di rumah.

Suhu optimum untuk pertumbuhan salad adalah antara 20-27 °C. Jika cuaca terlampau panas, rasa salad akan menjadi pahit.

Pemilihan kultivar(tumbuhan Salad) adalah salah satu faktor yang penting perlu dibuat semasa proses pengeluaran tanaman. Ketahanan kepada penyakit dan kesesuaian kepada persekitaran adalah faktor yang perlu dibuat secara teliti. Jenis-jenis salad yang selalu dijumpai di pasaran adalah jenis head (crisphead atau iceberg), butterhead (bibb, Boston), leaf, cos (or romaine), dan stem lettuce.

Bagaimana Cara Tanam Salad Di Rumah?

Bekas seperti  tray, pot atau window box sekurang-kurangnya panjang adalah 18 inci dan dalam adalah 6-12 inci merupakan pilihan yang terbaik. Manakala pasu yang lebih dalam akan memberi lebih banyak ruang untuk pengembangan akar dan tidak akan mudah bertakung dengan air.

Bekas yang dipilih perlu dibuat dari tanah liat, plastik atau kayu, dan mempunyai lubang saliran di bahagian bawah. Pastikan anda meletakkan pelapik di bawah bekas untuk mengelakkan kebocoran. Pastikan bekas dibasmi kuman dengan menggunakan peluntur (1 bahagian peluntur: 9 bahagian air).

Tanah yang sesuai untuk ditanam adalah tanah jenis berpasir dan liat. Tanah jenis ini yang mempunyai sistem pengairan yang baik dengan pH sedikit berasid atau neutral dan kandungan organik yang tinggi. Optimum pH yang diperlukan adalah antara 6.0 -6.5.

Sayuran hijau akan tumbuh dengan cepat berbanding sayuran berbuah. Oleh itu, penanaman bermula dari biji adalah digalakkan berbanding dengan kaedah transplanting.

Selain itu, adalah ekonomik jika penanaman salad dari biji dengan memilih dari pelbagai jenis salad berbagai jenis dan sayuran hijau berdaun lain. Selalunya salad berdaun merah dan hijau gelap akan lebih tinggi nutrient dan antioksidan.

Benih ditanam antara 1.75 hingga 3 inci (4.4 to 7.5 cm) setiap barisan di dalam bekas tanaman bersaiz 40 inci (102 cm) . Pastikan tanah berkelembapan sederhana.

Salad dengan baik apabila sumber baja P yang tinggi dan organik seperti tinja ayam. Program pembajaan yang betul adalah seperti berikut:

Sebelum penanaman –1 kg baja tinja ayam akan ditabur sebelum penanaman.Semasa penanaman– baja kompoun seperti 10-30-10 diletakkan dalam setiap lubang dengan kadar 10 g/pokokPada minggu ke 3 – ammonium sulfate di letakkan 5 cm dari pangkal sayuran dengan kadar 15 g/pokok.

Tuaian pertama boleh dilakukan selepas 30-70 hari  selepas tanam. Anda perlu potong bahagian daun yang anda mahukan dan biarkan bahagian lain untuk tumbuh lagi.

Selepas tuaian, anda cuma perlu membuat thinning secepat mungkin dengan menggunakan gunting ataupun pemangkas jika ketinggian melebihi 4-6 inci.

Penuaian perlu dihentikan jika salad mula mengeluarkan bunga (lettuce bolting) kerana rasa salad akan bertukar menjadi pahit.

Sayur salad yang dituai perlu disimpan pada suhu yang sesuai dan dibasuh dengan air sebelum dimakan.

Barang-barang cadangan untuk keperluan penanaman salad yang anda boleh beli:

Biji Benih SaladBekas untuk Tanam SaladTanah Baja Organik

Artikel Berkaitan: 6 Khasiat Salad yang anda perlu tahu

Cara Tanam pokok lain yang anda perlu tahu:

Ryder, Edward J. “The new salad crop revolution.” Trends in new crops and new uses. ASHS Press, Alexandria, VA (2002): 408-412.STATISTIK TANAMAN SAYUR-SAYURAN DAN TANAMAN LADANG Vegetables and Cash Crops Statistic, 2017.


Adakah Bayi Pramatang Mati Awal Tanpa Inkubator?

Bagi seorang ibu yang telah berjuang untuk melahirkan buah hati tercinta mereka, pastinya mereka inginkan bayi dalam keadaan sihat dan sempurna di mata mereka. Tapi bagaimana pula jika mendapati bayi mereka lahir secara pramatang?

Seperti yang kita tahu, bayi kelahiran pramatang ataupun ‘bayi yang belum cukup bulan’ ini ialah bayi yang keluar awal daripada tarikh yang telah ditetapkan ataupun lahir sebelum 42 minggu kehamilan.

Kebiasaannya bayi kelahiran pramatang ini mempunyai komplikasi yang lebih tinggi daripada bayi yang lahir sesuai pada masanya. Persoalannya, berapa lamakah jangka hayat bagi bayi ini dan adakah inkubator boleh menyelamatkan nyawa bayi ini?

Mengikut Pertubuhan Kesihatan Dunia (WHO), bayi yang dianggap kelahiran pramatang jika dia dilahirkan dalam tempoh 22 – 37 minggu kehamilan dengan berat mencapai 500g – 2500g dan ketinggian bayi mencecah 25cm – 40 cm. Bagi bayi yang lahir ≧24 minggu kehamilan sebenarnya sudah cukup matang untuk hidup diluar rahim walaupun bayi harus dirawat dengan lebih lama dalam Unit Rawatan Intensif Neonatal (NICU) dengan menggunakan mesin inkubator. Manakala, bagi bayi yang ≦23 minggu kehamilan biasanya agak sukar untuk hidup diluar.

Terdapat beberapa faktor yang menyebabkan bayi kelahiran pramatang, antaranya :

Air ketuban terlalu sedikit / banyak.Masalah uri di bawah dan kedudukan uri di depan pintu rahim.Ibu yang mengalami masalah tidak cukup zat ketika hamil.Ibu yang pernah melahirkan bayi pramatang (kebarangkalian 20-40% untuk dapat masalah ini untuk kali ke-2).Jangkitan kuman di bahagian peranakan atau jangkitan saluran air kencing

Jangka Hayat Bayi Pramatang

Kajian menunjukkan setiap tahun kira-kira 5-18 peratus iaitu hampir 15 juta daripada bayi yang dilahirkan diseluruh dunia adalah pramatang dan lebih 1 juta daripada mereka mati setiap tahun akibat komplikasi. Bukan itu sahaja, bilangan ini semakin lama semakin bertambah rentetan perubahan gaya hidup masyakat kini.

Dalam kajian lain pula menunjukkan bahawa banyak daripada bayi pramatang yang mati sebelum mencapai umur sebulan. Dimana 80-90% bayi yang lahir kurang daripada 26 minggu kehamilan. Manakala, 60-70% bayi yang lahir pada 27 dan 28 minggu kehamilan. Hal ini disebabkan banyak komplikasi yang terjadi pada bayi ini, antaranya :

1. Komplikasi pendarahan bahagian otak

Bayi yang lahir kurang 28 minggu akan mengundang pendarahan yang serius pada otak yang boleh menyebabkan kecederaan kekal bagi otak bayi serta memberi kesan pengumpulan cecair dalam otak(hydrochepalus). Bagi bayi mempunyai pengumpulan cecair dalam otak, sesetengah daripadanya memerlukan pembedahan bagi mengeluarkan cecair tersebut.

Masalah ini memang biasa tetrjadi kepada bayi pramatang kerana sistem pernafasan dan paru-paru mereka kurang matang dan ia akan menyebabkan kekurangan oksigen untuk badan mereka.

Masalah jantung yang biasanya berkaitan dengan Paten Ductur Arteriosus (PDA) dimana terdapat pengaliran darah yang tidak normal yang berlaku diantara dua arteri utama jantung dan menyebabkan darah yang kurang oksigen bercampur dengan darah yang kaya dengan oksigen.

Jika dibiarkan jantung bayi akan bengkak dan semakin lama fungsi jantung tersebut akan terganggu dan menyebabkan kegagalan jantung. Selain itu, bayi akan hadapi tekanan darah rendah (hypotension).

Kebiasaannya masalah yang terdapat dalam darah bayi ini adalah anemia (tidak cukup sel-sel darah merah) dan juga penyakit kuning.

Mesin penyambung nyawa ini dikenali sebagai mesin inkubator dimana ia berfungsi untuk merawat bayi pramatang mengikut tempoh sehingga bayi tersebut matang. Selain itu, mesin ini boleh dianggap seperti bayi yang berada di dalam perut ibu. Jikalau bayi lahir dari perut ibu ketika 6 bulan kehamilan, maka bayi akan diletakkan di dalam mesin ini selama 3 bulan sehingga tarikh kelahiran biasa ataupun sehingga berat bayi mencapai berat normal. Tetapi ia juga melihat kepada keadaan bayi tersebut dari semasa ke semasa. Jadi, jika bayi tidak dirawat dalam inkubator, hayat bagi bayi tersebut sangatlah singkat.

Secara fizikalnya inkubator ini berbentuk seperti kotak yang diperbuat daripada plastik lutsinar. Mesin ini membantu bayi agar terhindar dari jangkitan bakteria, suasana bising serta menjaga tubuh bayi agar sentiasa dalam suasana hangat. Jadi, terdapat beberapa sebab mengapa bayi pramatang memerlukan mesin ini, antaranya :

1. Menjaga Suhu Tubuh Bayi

Bayi kelahiran pramatang tidak memiliki lapisan lemak yang cukup untuk mengawal suhu badan mereka dengan baik. Jadi, mereka perlu segera dimasukkan ke dalam inkubator supaya terhindar daripada udara yang sejuk.

Seperti yang kita tahu, bayi pramatang selalunya akan mengalami masalah pernafasan saat lahir. Maka, dalam situasi ini, alat bantuan pernafasan dapat digunakan pada inkubator agar oksigen dapat dibekalkan kepada bayi dengan secukupnya.

3. Mengubati Penyakit Kuning

Rawatan cahaya fototerapi digunakan untuk mengurangkan komplikasi penyakit kuning pada bayi. Terapi ini digunakan untuk mengurangkan jumlah pigmen kuning (bilirubin) di dalam tubuh bayi.

Maka, penjagaan kesihatan amatlah perlu dititikberatkan agar dapat mengurangi berlakunya kelahiran bayi pramatang dikalangan masyarakat kita dan jika anda memiliki anak pramatang, mintalah nasihat daripada pakar kesihatan untuk rawatan yang lebih lanjut.


Sakit Tumit: Punca dan Cara Rawatan

Pernahkah anda mengalami rasa sakit di bahagian tumit sejurus selepas tumit anda mencecah lantai diwaktu pagi? Atau mungkin selepas berjalan pada tempoh yang agak lama? Artikel ini akan berkongsi tentang punca-punca utama berlakunya sakit tumit dalam kalangan individu serta cara-cara untuk merawatnya.

Anatomi
Punca Sakit Tumit
Rawatan Sakit Tumit
Cara untuk kurangkan sakit tumit

Tapak kaki manusia terdiri daripada tulang kaki , ligamen dan tendon , lapisan otot , fascia, saluran darah dan saraf. Lazimnya , sakit pada tapak kaki atau tumit kaki adalah disebabkan oleh keradangan pada lapisan fascia ‘plantar fascia’ pada tapak kaki yang dinamakan sebagai ‘plantar fasciitis‘ .

Plantar fascia merangkumi sejenis tisu panjang yang terdapat di bawah tapak kaki, bermula dari ibu jari kaki hingga ke tumit. Antara fungsi utama tisu ini adalah untuk menyerap hentakan di kaki dan juga untuk mengekalkan bentuk ‘arch’ di kaki. Dalam kes-kes tertentu, tisu ini mengalami keradangan (inflammation).

Sebab berlakunya keradangan ini masih belum jelas diketahui namun telah dipostulasikan bahawa proses degenerasi memainkan peranan penting. Satu lagi postulasi adalah mungkin disebabkan trauma mikro berulang kali ke atas tisu tersebut.

Sakit tumit kaki selalunya akan terjadi kepada individu yang aktif bersukan dan golongan yang berumur 40 tahun ke atas. Namun begitu, terdapat banyak punca-punca lain yang menyebabkan berlakunya sakit tumit. Antaranya ialah:

Punca sakit tumit lazimnya disebabkan oleh plantar fasciitis iaitu satu keadaan yang dipanggil sebagai sindrom bonjolan tulang (Heel Spur Syndrome). Ia adalah keadaan di mana terdapat bonjolan tulang pada tulang tumit, iaitu pada bahagian bawah tulang sehingga menyebabkan kesakitan yang teramat sangat pada tumit dan ia akan lebih sakit jika individu itu bergerak.

2. Berat badan berlebihan

Individu yang mempunyai berat badan berlebihan berisiko tinggi untuk mendapat sakit tumit. Secara amnya, berat badan ditampung oleh kaki semasa berdiri. Ia juga berfungsi untuk menyokong seluruh berat badan semasa berjalan dan pada masa yang sama berperanan menyerap tekanan apabila berjalan atau melompat. Tekanan yang berterusan akan menyebabkan keradangan. Keradangan pada plantar fascia diterjemahkan oleh otak sebagai ‘rasa sakit’ seperti dicucuk jarum . Tahap kesakitan pada tapak kaki bergantung pada tahap teruknya keradangan tersebut.

Keadaan ini sering terjadi kepada golongan wanita yang gemar memakai kasut tumit tinggi. Kasut tumit tinggi menyebabkan tekanan tidak seimbang tertumpu lebih pada hujung tapak kaki dan tumit. Apabila kaki terdedah kepada tekanan yang berterusan, ia akan menyebabkan tekanan di bahagian tumit dan tulang tumbuh secara tidak normal. Pada amnya, ini tidak memberi kesan kepada kehidupan seharian seseorang. Walau bagaimanapun, tekanan yang berulang dapat menyebabkan calcaneul spur menjadi semakin besar yang dilihat seperti tanduk atau tulang tajam pada tulang tumit.

4. Sindrom terowong tarsal (Tarsal Tunnel Syndrome)

Pada bahagian kaki, terdapat satu terowong yang mana di dalamnya terdapat saraf yang menghubungkan bahagian tapak kaki. Sekiranya saraf pada bahagian tersebut terhimpit disebabkan oleh beberapa masalah atau keadaan, bahagian tapak kaki yang turut melibatkan tumit akan mengalami kesakitan.

Gout merupakan satu masalah kesihatan seperti arthritis. Keadaan ini mungkin boleh berlaku disebabkan oleh buah pinggang yang tidak dapat berfungsi dengan sebaiknya serta anda tidak mempunyai enzim tertentu untuk membantu memecahkan asid urik yang terdapat dalam daging, sebarang sos berat serta makanan laut sehingga mengakibatkan pembentukan kristal urik asid dan memberi kesan sendi kaki anda menjadi merah, rasa panas dan bengkak.

6. Pad lemak kaki berkurangan

Masalah pad lemak kaki berkurangan atau dikenali sebagai Fat Pad Atropy lazimnya terjadi kepada individu yang mempunyai masalah kesihatan seperti penyakit autoimun. Ini menyebabkan tisu lemak di bahagian tumit akan semakin berkurangan dan mengakibatkan fungsi tisu lemak yang berperanan untuk menyerap hentakan dan tekanan pada bahagian kaki, khususnya tumit akan semakin merosot dan berkurangan.

Terdapat beberapa rawatan yang boleh dilakukan oleh pesakit untuk masalah sakit tumit ini. Ia adalah:

Kurangkan berat badan jika berat berlebihan.Sentiasa memakai kasut yang sesuai iaitu yang mempunyai tapak yang lembut seperti yang diperbuat dari getah atau foam sepertimana terdapat dalam kasut sukan serta mempunyai lengkung sokongan (arch support) untuk memastikan tekanan pada tapak kaki serata dan mengurangkan keradangan.Meletak ais untuk mengurangkan radang dan bengkak.Menggunakan ubat anti-radang dan ubat tahan sakit .Rawatan fisioterapiSuntikan anti-radang pada tapak kaki oleh doktor bertauliah.

Jika kesemua diatas tidak juga berjaya mengurangkan sakit pada tapak kaki, maka pembedahan mungkin dibuat oleh doktor mengikut kriteria tertentu.

Cara untuk kurangkan dan elakkan sakit tumit

1. Senaman Tapak Kaki

Amalkan regangan tapak kaki supaya aliran oksigen dan darah di kawasan kaki dan tumit lancar.

Rutin ini amat bagus untuk melegakan tekanan pada tapak kaki. Sediakan air suam yang dicampur garam kasar dan rendam kaki sehingga setengah jam sehingga tumit kaki berasa lebih relaks.

3. Pilih aktiviti riadah yang sesuai

Kurangkan aktiviti riadah yang memerlukan anda untuk berjalan atau berdiri pada masa yang lama seperti berjoging atau berlari. Cuba lakukan aktiviti yang kurang memberi tekanan kepada kaki sepertiberenang atau berbasikal.

Kurangkan berjalan atau bergerak supaya dapat memberi rehat pada tumit anda terutama ketika mengalami radang akut (acute inflammation).

Shamsudin, Dr. A. (2020, March 26). Sakit Tumit. Retrieved June 30, 2020, from columbiaasiaDoktor, P., & Isa, A. (2020, June 04). Selalu Sakit Tumit? Ini 13 Punca Yang Perlu Anda Tahu, No #8 PALING Tak Sangka! Retrieved June 30, 2020,


Tekanan Darah Tinggi: Punca, Simptom dan Rawatan

Apakah bacaan tekanan darah tinggi dan apakah simptom dan punca nya?

Artikel ini akan membincangkan masalah tekanan darah tinggi secara lengkap berserta rawatannya.

Pengenalan
Punca Tekanan Darah Tinggi
Simptom
Bacaan Tekanan Darah
Jenis Darah Tinggi
Ujian Darah Tinggi
Rawatan
Cara Mencegah
Komplikasi

Penyakit darah tinggi merupakan penyakit yang kerap dihidapi oleh rakyat Malaysia. Penyakit darah tinggi merupakan antara pembunuh senyap dalam kalangan rakyat Malaysia. Ia terjadi apabila tekanan darah tinggi melebih daripada had biasa.

Dalam bahasa mudahnya, apa sahaja faktor yang membawa perubahan pada jumlah darah, rintangan dalam system peredaran darah seperti salur darah yang sempit, kadar degupan jantung, semuanya akan menyebabkan peningkatan dalam bacaan tekanan darah.

Punca Tekanan Darah Tinggi

Masalah ini selalunya disebabkan gaya hidup dan juga beberapa faktor risiko yang lain iaitu:

Berlebihan berat badanKeturunan. Mereka yang mempunyai ahli keluarga yang mempunyai masalah ini akan mempunyai risiko yang lebih tinggi berbanding orang lainPenyakit kencing manisKolesterol tinggiKurang bersenamKerap mengambil makanan yang tinggi garamTidak cukup tidur

Selalunya pesakit akan mengalami masalah ini ketika meningkat usia seperti pada umur 40 an.

Terdapat juga beberapa penyakit lain yang menyebabkan tekanan darah tinggi berlaku pada seseorang. Penyakit-penyakit tersebut adalah:

Hipertiroid. Berlebihan hormon tiroid dalam badanPheochromocytomaKanser kalenjar adrenalKetumbuhan di kalenjar adrenalObstructive sleep apnea

Simptom dan Tanda Tekanan Darah Tinggi

Kebanyakan mereka yang mengalami penyakit ini tidak mempunyai sebarang simptom pada mulanya hinggalah mereka mengalami tekanan yang terlalu tinggi, barulah pesakit akan mempunyai simptom.

Sakit kepalaMata KaburMuntahSakit leher

Terdapat 2 jenis bacaan tekanan darah iaitu;

Sebagai contoh, tekanan darah yang normal ialah 120/80 mmHg.

Sistolik: ini adalah bacaan atas iaitu 120. Tekanan ini melambangkan tekanan di dalam salur darah ketika jantung mengepam darah.Diastolic: ini adalah bacaan bawah iaitu 80. Ia melambangkan tekanan dalam salur darah ketika jantung relaks.

Terdapat beberapa kategori tekanan darah tinggi.

Normal: iaitu tekanan darah kurang daripada 120/80 mmHg.Tinggi: iaitu tekanan darah 120-129 mmHg sistolik dan kurang daripada 80 mmHg diastolic. Pada tahap ini, doktor akan menyarankan anda untuk menjalani gaya hidup sihat bagi mengawal bacaan.Tahap 1 tekanan darah tinggi: bacaan sistolik 130-139 mmHg dan bacaan diastolic 80-89 mmHg.Tahap 2 tekanan darah tinggi: bacaan sistolik 140 mmHg atau lebih tinggi dan bacaan diastolic 90 mmHg atau lebih tinggiKrisis tekanan darah tinggi: bacaan sistolik melebihi 180 mmHg dan bacaan diastolic 120 mmHg. Ini dianggap sebagai kes kecemasan yang memerlukan pemerhatian khusus. Pesakit akan mengadu sakit dada, sukar bernafas,sakit kepala dan kabur penglihatan.

Jenis-jenis tekanan darah Tinggi

Terdapat 2 jenis penyakit tekanan darah tinggi;

Ini adalah jenis tekanan darah tinggi yang kerap dihidapi oleh pesakit. Ia terjadi tanpa sebab yang diketahui. Namun terdapat beberapa perkara yang mungkin menyumbang kepada terjadinya penyakit darah tinggi jenis ini.

Genetic: Sesetengah orang secara genetiknya lebih terdedah kepada penyakit darah tinggi. Ia mungkin diwarisi daripada ibubapa ataupun terjadinya mutasi genetic.Perubahan umur: Seringkali, semakin usia kita meningkat, badan kita mula berubah seperti buah pinggang kita mula menurun dari segi fungsinya menyebabkan ia tidak dapat lagi menapis sodium dan air yang akhirnya menyebabkan peningkatan tekanan darah.Persekitaran dan gaya hidup: Gaya hidup yang tidak sihat seperti kurangnya aktiviti fizikal dan diet yang banyak mengandungi makanan tidak berkhasiat menjadikan peningkatan berat badan. Berat badan yang obes ataupun berlebihan meningkatkan risiko kepada masalah ini.

Tekanan darah tinggi dalam jenis ini terjadi disebabkan beberapa factor lain. Ianya lebih serius dan mempunyai banyak komplikasi.

Penyakit buah pinggangObstructive sleep apneaPenyakit jantung kongenitalMasalah thyroidKesan sampingan ubatanPenggunaan bahan terlarang seperti dadahPenggunaan alcohol yang berlebihanMasalah kelenjar adrenalTumor endokrin

Ujian Tekanan Darah Tinggi

Terdapat beberapa ujian yang perlu dilakukan jika seseorang itu mengalami masalah ini. Ia penting untuk mengesan sama ada pesakit mengalami sebarang komplikasi atau pun tidak.

1. Bacaan tekanan darah

Doktor akan mengambil bacaan tekanan darah anda menggunakan mesin tekanan darah di klinik. Kebiasaannya, bacaan yang tinggi untuk kali pertama tidak bererti anda menghidap penyakit darah tinggi. Doktor akan mengambil bacaan kedua ataupun ketiga dalam masa beberapa hari atau minggu.

Bacaan yang pertama kali sudah tinggi mungkin tidak tepat kerana terdapat pelbagai factor yang mempengaruhinya seperti anda stress kerana perlu berjumpa doktor. Jika bacaan tekanan darah anda adalah tinggi secara konsisten, doktor akan melakukan beberapa lagi ujian lanjutan bagi tujuan pengesanan.

2. Ujian darah untuk tahap kolesterol

Tahap kolesterol merupakan antara penanda penting bagi penyakit tekanan darah tinggi. Apabila tahap kolesterol tinggi, ia secara tidak langsung akan  menyebabkan tekanan darah menjadi tinggi kerana kolesterol deposit pada salur darah menyebabkan jantung terpaksa mengepam lebih kuat.

3. Ujian air kencing dan fungsi buah pinggang

Selain untuk mengetahui jika tekanan darah tinggi berpunca daripada buah pinggang itu sendiri, doktor juga dapat mengenal pasti sekiranya sudah terdapat komplikasi kerosakan buah pinggang yang terjadi disebabkan tekanan darah tinggi yang sudah lama tetapi tidak disedari oleh pesakit. Ujian air kencing pula bertujuan untuk melihat sekiranya terdapat protein dalam air kencing yang menandakan kerosakan buah pinggang.

4. Ujian elektrokardiogram (EKG)

Ujian EKG adalah ujian yang biasa terdapat di klinik. Ujian ini bertujuan untuk melihat aktiviti elektrikal pada jantung, yang bersamaan dengan kadar dan rentak degupan jantung. Kebiasaannya, jika terdapat gangguan pada rentak degupan jantung, ini juga boleh menyebabkan tekanan darah tinggi. Doktor juga akan menjalankan ujian EKG bagi memantau keadaan jantung pesakit ini bagi mengenal pasti komplikasi awal.

5. Ujian-ujian darah berkaitan seperti hormon adrenal dan endokrin

Ujian ujian ini penting bagi melihat parameter dalam darah bagi mengenal pasti sekiranya terdapat gangguan dalam tahap bacaan tersebut. Ini adalah untuk mengesan factor factor dalam secondary hypertension.

Rawatan penyakit darah tinggi

Jika bacaan tekanan tinggi berpunca daripada kesan sampingan ubatan, doktor akan menukar ubat tersebut. Jika ia disebabkan sesetengah bahan terlarang ataupun pengambilan alcohol, doktor akan menasihati anda untuk menjauhinya. Namun begitu, jika tekanan darah masih tinggi, doktor akan memberikan anda ubat ubatan.

Seringkali, kombinasi ubat ubatan ini diperlukan bagi mengawal tekanan darah secara efektif.

Cara Mencegah Darah Tinggi

1. Menjalani gaya hidup sihat.

Amalkan gaya hidup yang lebih aktif, luangkan masa untuk bersenam dan beriadah setiap hari bagi membantu jantung sihat. Ia juga dapat mengurangkan berat badan, membantu system pengedaran darah dan mengurangkan stress. Luangkan sekurang kurangnya 30 minit sehari bagi tujuan bersukan.

2. Memakan diet yang seimbang

Diet yang seimbang dan berkhasiat seharusnya mengandungi kesemua elemen dalam pyramid makanan mengikut tahap yang dibenarkan. Lebihkan sayuran, buahan, serat dan kurangkan pengambilan karbohidrat dan lemak. Amalkan diet suku suku separuh. Makan mengikut kalori yang diperlukan oleh badan. Ini semua dapat mengurangkan kandungan lemak dan kolesterol dalam darah, mengurangkan berat badan dan membantu system pengedaran darah bekerja dengan lebih baik.

3. Berhenti merokok dan mengambil minuman keras.

Sekiranya anda merokok, cuba berhenti. Kurangkan pengambilan minuman keras yang berlebihan. Bahan bahan kimia yang terdapat dalam rokok dan arak boleh menyebabkan kerosakan pada salur darah dan memaksa jantung bekerja lebih kuat  maka terjadilah masalah ini.

4. Kawal stress anda.

Jika anda sering tertekan dengan kerja ataupun urusan yang lain, cuba amalkan beberapa perkara yang dapat membantu anda bertenang. Amalkan meditasi, dapatkan tidur yang cukup, bersenam, yoga atau taichi. Semua ini dapat membantu anda mengawal stress anda seterusnya mengawal tekanan darah.

1. Kerosakan pada salur darah.

Salur darah yang sihat adalah fleksibel dan mampu menahan kekuatan dan kelajuan aliran darah. Semakin tinggi tekanan darah dalam salur darah, dinding salur darah menjadi tidak elastic dan lemah. Kandungan kolesterol yang tinggi juga menyebabkan kolesterol melekat pada dinding salur darah menjadikannya sempit dan menyukarkan pengedaran darah. Ini akan menyebabkan salur darah tersumbat dan menyebabkan terjadinya keadaan seperti angin ahmar dan serangan jantung.

2. Kerosakan pada jantung.

Tekanan darah tinggi menyebabkan jantung perlu bekerja lebih kuat dari biasa. Ini boleh menyebabkan jantung menjadi bengkak. Jantung yang bengkak mempunyai risiko:

Serangan jantungKegagalan jantungRentak jantung tergangguKematian mengejut

3. Kerosakan pada organ lain seperti otak dan buah pinggang.

Otak kita memerlukan system perederan darah yang berfungsi dengan elok bagi membekalkan darah. Apabila tisu tisu otak kurang bekalan darah, tisu tersebut boleh mati dan pesakit akan mendapat serangan angin ahmar. Bekalan darah boleh berkurang disebabkan salur darah yang sempit dan jantung yang tidak mengepam dengan baik. Masalah ini juga akan merosakkan salur darah pada buah pinggang menyebabkannya tidak dapat berfungsi dengan baik.

Clinical Practice Guideline for Management of Hypertension